hidoyat.uz – “Мовароуннаҳр” нашриётининг сайти - Кўнглим қувнайди\nҲар йил ҳайит яқинлашаверса, болалигимда бўлган бир воқеа эсимга тушади...\nЎша вақтларда Мозортаги қишлоғидаги мактаб орқасида харобага айланган, лекин ички ва тепа безаклари жилосини йўқотмаган масжид биноси мунғайиб турарди. Биз қулфланган безакдор эшик тирқишидан хонақоҳ ичини томоша қилардик. Уни обод қилишга ҳам ҳеч ким ботина олмасди. Намозхонлар эса қабристон четига қурилган кичик хонақоҳда тўпланишар, ҳайит намозлари ҳам шу ердаги супада ўқилар эди. Маҳалла аҳли ясаниб, томошага чиқарди.\nЕтмишинчи йилларнинг боши... Комфирқа одамлари ҳайит намозини масжидда ҳам ўқитишмайди. Намозга тўпланган жамоа нима қиларини билмай қолади. Шунда дадам: “Юринглар, ҳайит намозини ўқийдиган жой бор”, дейдилар. Одамлар дадамга эргашишади.\n...Эндигина кўча эшик олдини супуриб бўлган онам дадамнинг эрта қайтганидан ажабланди. Дадам шошилиб, қибла томонга шолча тўшади. Бир зумда ҳовли одамга тўлди. Биров қўйнидан жойнамоз олди, биров белбоғини ечиб ерга солди. Намоз ўқилди. Кишилар дуо қилиб тарқалишди. Дадам одамларни кузатгач, бизга ҳайитлик бердилар. Биз хурсанд, аммо онам... Ота-онам тортишуви анча давом этди. Уларнинг гапидан уқдим, ҳайит намози ўқилмасин деб шўро ташкилотидан вакиллар келган, хонақоҳга ҳеч кимни киритмай, ҳаммани тарқалишга буюришган экан.\nБу воқеадан сўнг онам анча вақтгача дадамдан хавотирга тушиб, сал кеч қолсалар, илҳақ бўлиб, бизни хабар олишга жўнатардилар. Бу хавотирларининг сабабини кейинроқ тушундим...\nАлҳамдулиллаҳ, ҳозир туманимизда саккизта жоме масжиди ишлаб турибди. Мозортаги қишлоғидаги эски масжид ўрнига ҳам муҳташам жоме қурилган. Жума ва ҳайит кунлари эмин-эркин ибодат қилиб, яқинларига ҳайитликлар улашаётган отахонларни кўриб, кўнглим қувнайди.\n1366 марта ўқилган.


Хуш кайфит улашамиз – Сурхон тонги\nБош саҳифа / Жамият / Хуш кайфит улашамиз\nХуш кайфит улашамиз\nМарт 16, 2019\tЖамият Изоҳ қолдириш 777 Кўрилди\nНаврўз сўзини тилга олишингиз билан улкан сайилгоҳ манзараси, карнай-сурнай садоси, шодиёна сари ошиқаётган одамлар, улар чеҳрасидаги бахтиёрлик кўз олдингизга келади.\nЯна дошқозонларда осилган сумалак, баҳорий таомларга тўла файзли дастурхонлар, қадим оҳанглар жўрлигида куйланаётган қўшиқ ва алёрлар байрам шукуҳини ёдингизга солаверади. Юртбошимизнинг Наврўз умумхалқ байрамини ўтказишга доир қарорлари ва вилоят ҳокимлигининг саъй-ҳаракатлари туфайли бу йилги айёмга ўзгача ҳозирлик кўрилди.\nХусусан, байрам тадбирини юқори бадиий савияда ўтказишга профессионал ва тажрибали сценаристлар, режиссёр ва балетмейстрлар, саҳна рассомларидан иборат вилоят ижодий-ишчи гуруҳи жалб этилди.\nОтчопар мажмуасидаги иккита саҳнада байрам дастурларини намойиш қилиш мўлжалланаяпти. Асосий катта саҳнада вилоят мусиқали драма театри актёрларининг Алишер Навоий, Собир Термизий, Бобур, Нодира, Чўлпон сингари улуғларимизнинг сиймолари акс эттирилган чиқишлар, фольклор жамоалари ва ёш эстрада хонандаларининг Наврўз ҳақидаги ва янги кунни мадҳ этувчи қўшиқлари ижро этилади.\nБайрам дастуридан шарқона йил боши муносабати билан бошланадиган дала юмушлари, ҳашарлар, “Қозон тўлди” удуми, ўтганлар хотирасини ёдлаш, кексалар ва муҳтожлар ҳолидан хабар олиш, аҳил қўшничилик, меҳр-мурувват кўрсатишга чорловчи саҳнавий кўринишлар, театрлаштирилган томошалар ҳам ўрин олган.\nАсосий саҳнадаги байрам дастури эрталаб 9.00 дан 16.00 га қадар бўлиб ўтади. Унда шунингдек, вилоятимиз туманларидан турли бадиий жамоалар, яккахон хонандалар, бахшилар, болалар, дорбоз ва цирк гуруҳлари томонидан алмашинув тариқасида концерт дастурлари намойиш этиб борилади. Иккинчи саҳнада эса “Ўзбекконцерт” давлат муассасаси вилоят бўлими хонандалари, олий ўқув юртлари ҳамда шаҳар, туманлар бадиий жамоаларининг концерт дастурлари намойиш этиб борилади. Отчопар мажмуаси бўйлаб халқ амалий санъати намуналари, ҳунармандчилик буюмлари, бадиий жамоаларнинг байрам дастурлари, халқ ўйинлари ташкил этилади.\nБайрам тадбирларида вилоятимизда яшаб, ижод қилаётган бахшиларнинг чиқишларига ҳам алоҳида эътибор қаратилган. Куйланажак термаю достонларда элимизнинг кўп асрлик орзуси, бугунги бунёдкорлик, юксак инсонпарварлик намунаси тараннум этилади. Наврўз сайли доирасида миллий либослар, ҳунарманд ва рассомлар асарлари, миллий қўғирчоқларнинг кўргазмалари ҳам бўлиб ўтади. Халқимиз севиб томоша қиладиган дор ўйинлари, масхарабозлар ижросидаги қувноқ чиқишлар, жонглёр, тош кўтариш ва фокус, қўғирчоқ театри томошалари барчага хуш кайфият улашади, деган умиддамиз.\nбошлиғи вазифасини бажарувчи\nТэгларбайрам Навруз сайил\nОлдинги Одам савдоси – давр муаммоси\nКейинги “Вақф” фонди


Россия қозоқ нефтини Европага ўтказишни тўхтатиб қўйди | Qalampir.uz\nРоссия қозоқ нефтини Европага ўтказишни тўхтатиб қўйди\nОлам\t20 Июнь 23:00 32933\nРоссия Қозоғистон нефтини Новороссийск портининг нефть терминали орқали ташишни аввал қисқартирди, кейин эса буткул тўхтатди. Бу ҳақда “Коммераснть” хабар берди.\nҚайд этилишича, Новороссийск портида Иккинчи жаҳон уруши давридан қолган 50 та потенциал хавфли ўқ-дорилар топилган, уларни зарарсизлантириш керак. Улар Каспий қувурлари консорциумининг юк тушириш иншоотлари ёнида жойлашган.\n“Коммерсантъ”нинг бир нечта манбаларига кўра, 16 июнь куни консорциумнинг ўрнатиш бўлинмаларига туташган акватория уларни ўрганиш бўйича иш олиб бориш мақсадида кема ҳаракати учун бутунлай ёпилган, бу эса юк ташишнинг тўхтаб қолишига олиб келган.\nНавбатдаги миналардан тозалаш ишлари 20 июнга белгиланган. Иш ой охиригача давом этади. Аввалроқ, нефть жўнатиш қисқартирилган, ҳозир эса буткул тўхтатилган. 15 июнь куни Новороссийск портининг ички сувларида Иккинчи жаҳон урушининг учта торпедаси аллақачон зарарсизлантирилган эди.\nКаспий қувурлари консорциуми нефть қувурининг узунлиги 1511 км. Лойиҳанинг қуввати йилига 67 миллион тонна нефтни ташкил этади. Бу йўналиш нефтни Қозоғистондан Ғарбий бозорларга олиб чиқиш учун асосий йўналиш ҳисобланади. Хусусан, Қозоғистоннинг умумий экспорт нефтининг учдан икки қисмидан кўпроғи ушбу йўналиш бўйлаб ташилади. Мутахассисларнинг фикрича, таъмирлаш ишларининг уч ҳафтаси давомида жаҳон бозори кунига 1 миллион баррелга яқин нефть йўқотган.\nКаспий қувурлари консорциуми — бу узунлиги 1,5 минг километрдан ортиқ бўлган магистрал қувур линиясини қуриш ва ишлатиш учун яратилган Россия, Қозоғистон, шунингдек, дунёнинг етакчи ишлаб чиқарувчи компаниялари иштирокидаги энг йирик халқаро нефть ташиш лойиҳаси.\nРоссия Қозоғистон нефть Каспий қувурлари консорциуми\n04 Июль 13:26 60568\n03 Июль 09:53 35761\n04 Июль 16:52 34704


"Нефтчи"нинг жонкуяр мухлиси: Кимга тўй, кимга аза... / CHAMPIONAT.asia\n00:05АПЛ. "Арсенал" - "Ньюкасл". Асосий таркиблар маълум! 1 23:50А Серия. "Кальяри" - "Милан". Асосий таркиблар маълум. Златан қайтди! 5 23:34Родри: "Манчестер Сити" каби футбол ўйнаш осон эмас" 1 23:14Сетьеннинг собиқ ёрдамчиси Пикенинг жамоасини бошқаради 0 22:57"Реал" ушбу мавсумда "рамка"ни нишонга олишда етакчи 2 22:55“Фарғона вилояти ҳокими Кубоги-2021” мусобақасига қуръа ташланди 12 22:43Салоҳ келажаги борасидаги саволга жавоб берди 5 22:37"Локомотив" 22 январь куни очиқ машғулот ўтказади 2 22:33"Нефтчи"нинг собиқ ўйинчилари "Истиқлол"да 2 22:24Андижонда "Ҳоким Кубоги" гуруҳ босқич ўйинлари якунига етди 14 22:17Ўзимизнинг карикатура: "Элдорадо" "Аталанта" ҳимоячилари қуршовида 9 22:09Жек Уилшер Чемпионшип жамоаси аъзосига айланди 0 21:58Фил Невилл Бекхэмга тегишли "Интер Майами" клубига бош мураббий бўлди 1 21:46Шоҳруҳ Маҳмудҳожиев эркин агентга айланди 24 21:42Салоҳ – йилнинг энг яхши араб футболчиси 3\n02 дек 2020 13:41\nТеглар : Нефтчи"Турон"Нефтчи мухлисиПролига\n"Турон" жамоаси Суперлигага чиққани билан жамоа футболчиларини, раҳбарларини ва мухлисларини табриклаймиз. Суперлигада супер натижаларга эришишига тилакдошмиз.\nКеча ўйиндан кейинги воқеалар ҳамма қатори биз азалий “Нефтчи” мухлисларини ҳам ранжитди, йил ўйини йил фожиасига айланиб кетишига бир баҳя қолди. Албатта, бунда ўзини бошқара олмаган футболчилар-у, ҳиссиётларини жиловлай олмаган бир гуруҳ мухлисларнинг айби катта. Бу борада ҳеч қандай эътирозимиз йўқ. Кечадан буён “Нефтчи” шаънига, мухлислари номига сериалли айбловлар юбораётган ҳурматли футбол билимдонлари, илтимос озгина дўппини олиб қўйиб бирга мулоҳаза қилсак, майлими.\nЎйинни шундай тарзда якун топишига аввало “Нефтчи”нинг ўзи айбдор. Ҳамма ишни охирги турга қолдирмаслик керак эди. “Динамо”ни ютганда ҳаммаси ҳал бўларди, лекин юта олмади, тўғрироғи ютишни хоҳламади.\nКечаги ҳакамлик ҳақида икки оғиз гапириб ўтсам, ростдан ҳам Насибуллаев ёмон ҳакамлик қилмади, лекин унинг кичик ҳатолари ўйин тақдирига таъсир ўтказди. Бу билан ҳаммасига ҳакам айбдор демоқчи эмасман, агар жамоа кучли ўйнаса ҳеч қандай таъсир ўтмайди. Ҳакам ўша хатоларга йўл қўймаганида ҳам “Нефтчи” ютқазиши мумкин эди. Лекин озгина мулоҳаза қилсак, ҳакам меҳмонларга қизил карточка бермади, тўғри ўйинни бузиб қўйиши мумкин эди. Унда нимага Яйпандаги баҳсда шунга ўхшаш ҳолатда Саидовга берилган?\nЎйинни бузиб қўйишни ҳоҳламаган ҳакам дастлабки дақиқаларда 50/50 вазиятда пенальти бериши адолатданми. "Турон" киритган гол тоза бўлди, ҳалоли бўлсин. Лекин ўша пайт аут тўпи майдон маркази яқинидан ташланиши керак бўлган ҳолда, камида ўн метр олдинга юрилгани, жарима майдони ёнидан ташланган тўп голга олиб келганини ҳеч ким гапирмаяпти. Охирги дақиқаларда пенальти бор эди, илтимос баҳснинг кераги йўқ.\nБу гапларни кўпчилигимиздан ёши улуғ ва тажрибали мутахассис фикрини билганимдан кейин айтяпман. Майли, 50/50 дейлик пенальтини, лекин ҳакам холис бўлса унда инсонлик фактори бўлади. Инсонийлик фактори бундай ҳолларда майдон эгасига озгина симпатия кўрсатилиши дунё футболида ҳам учаб туради. Балки ноҳақдирмиз, бу борада бошқа тўхталмаймиз.\n“Нефтчи” ўйинчилари ва мухлислари шунчалик маданиятсиз экан, унда “Динамо”га ютқазганда нимага уришмади ҳакамни, ўша ўйин ҳам ҳал қиларди-ку. Яна умид бор эди дейсизлар-да, йўқ, жуда кўп мухлислар ўша ўйиндан кейин умидини узишган, ҳаммаси сценарий асосида кетаётганини тушинишган.\nҚанақа сценарийми, жуда пухта ишлаб чиқилган сценарий. “Нефтчи” “Шўртан” ва “Динамо” билан бўлган ўйинда икки марта ютиб, икки марта ютқазди. “Турон” билан икки дуранг бир ғалаба, охирги турда ютқазиши аниқ эди. Буни айнан шу гуруҳдаги кўпчилигингиз ҳам айтгандиз, тоза ютганига шубҳам бор деб. Ҳа, “Нефтчи” “Динамо” билан бўлган ўйинда Суперлига йўлланмасини қўлдан чиқарганди.\nПро лига ёняпти деган Диёр Имомхўжаев лигани тутатиб-тутатиб портлатишга олиб келди. Регламентдаги аҳмоқона тажриба келишилган ўйинларга замин яратмадими? Агар регламент икки даврали уй-сафар тизимида ўтказилиб тугатилганда шунчалик мажоролар бўлмас эди.\nҚуйи тўртликни қаранг, “Истиқлол” ва “Оқтепа” иккинчи босқичда қолганларга ем бўлишди, чунки нимага интилишсин,бешинчи ўриндан тепага чиқолмаса. Шуми ПФЛни адолати, шуми қайноқ интрига?\nМухлислар ҳам нотўғри қилишди, буни тан оламиз. Лекин сизлар тош отаётган ўша мухлислар ичида қанчаси ўйингоҳдан йиғлаб чиқиб кетди, сизлар биргина болакайнинг кўз ёшини кўрдингиз. Бу мухлисларда айб нима? “Нефтчи” мухлислари ҳақида гапиришда сал эҳтиёт бўлинглар, илтимос. Бундай маданиятсизлик фақат Фарғонада бўлди деб ўйлайсизларми? Яйпанда мухлисларга бўлган босим, ҳақоратларни ҳеч ким гапирмайдими?\nБиз “Турон” раҳбарларига берган ваъдамизнинг устидан чиқдик, меҳмонларни ҳеч бир муаммосиз ва эътирозсиз жўнатдик. Бунинг учун телеграм каналларда маданиятли бўлайлик, жамоамизга муносиб бўлайлик деб қанча тушунтириш олиб бордик, яна биз айбдормизми.\nЯна “Нефтчи”ни бутунлай ҳайдаш ҳақида турли гаплар айтиляпти. Бундай ҳолат ўзбек футболида биринчи бўлишими? Қутибоев ва Фёдоров хакамни дўппослагани учун уч йилга футболдан четлатиб, жарима солинган холос. Ўзбек футболида айбдорлар аёвсиз жазоланиши керакми? Андижонлик мухлислар темир панжарани бузиб майдонга тушиб кетган, меҳмонга борганимизда тошбўрон қилишиб, биронта Фарғона рақамли машинанинг синмаган жойи қолмаган. Наманганда Эрматов тошбўрон қилинган ўйинда нечта фарғоналикнинг боши ёрилган, нечтасининг кўзи чиққан. Ўшанда жамоага жазо қўлланилганмиди?\nҲиссиётни жиловлай олмаган мухлислар майдонга тушиб кетгани учун шундай жазоланадими. Ҳа, Тўрақулов хакамни уриб нотўғри қилди, лекин намунча мусулмончиликдан маъруза ўқийсизлар. Жиноят қилдими, жазосини орган ходимлари беради, гуноҳи бўлса Оллоҳ жазолайди.\nНасибуллаев бировнинг боласи деяпсиз, Жамшид-чи? Қарғаманг, керак эмас, унинг ўрнида сиз ва бизнинг яқинимиз бўлиб қолиши ҳам мумкин эди. Мусулмончилик ҳақида кўп эслаяпсизлар, раҳмат. Лекин баъзи жамоалар мутасаддилари телеграм каналда “Нефтчи” мухлисларига айтилган гапларни кўчадаги шалтоқлар ҳам ишлатмайди, ана ўшаларга ҳам насиҳат қилинглар.\nВодий дербиларида мутасаддилар ўзини тутиши кераклигини ёзиб, кимларнидир сўзларидан келтирган эдим. Аслида ўша сўзларнинг жуда кўпини ўзимдан қўшган, икки жамоа мухлислари ўртасидаги низони бартараф қилиш учун шундай йўл тутган эдим. Қарангки, айнан ўша гапларга урғу бердинглар, гапирганни даҳога чиқариб, шуми хақиқат?\n“Нефтчи” манзилига, мухлислари номига кечадан бери тўхтамай тош отаяпсиз. Бизнинг футбол тозами, унда жазоланган учта ҳакам ҳақида гапиринг, ман атайин топанғич раҳбар ҳақида хаёлий ҳикоя ташлагандим, фикрларингни билмоқчи бўлиб, гап нима ҳақидалигини билиб туриб ҳам бирорта фикр айта олмадиларинг-ку барака топкурлар. Бу ҳакамлар ортида қанча келишилган ўйинлар, коррупция турганини нимага ёзмаяпсизлар?\nЁки ҳамма нарсага етган ақлингиз шу ерга келганда оқсадими. Гапни ҳам роса чўздим, нима қилай ичим тўлиб кетган. ПФЛ Про лигани ҳалол ўтказди деб ўйлайсизлар, шундайми. Яқиндагина шахсан ўзим ва кўплаб “Нефтчи” мухлислари ҳурмат қиладиган яҳши инсон нотўғри йўналишдаги поезд йўловчиси бўлиб қолганини гапирган эди. Бу нимани англатишини ҳаммамиз жуда яхши тушунамиз, чунки айнан Яйпандаги ўйиндан кейин айтилган бу фикрлар. Демак ПФЛ ва ўзбек футболи нотўғри йўналишда кетаётгани бор гап экан-да. Ёки кечаги ўйиндан кейин поезд ўз йўналишини топиб олдимикан.\nҲа, “Нефтчи”ни роса хўрлашди, илтимос унга тош отишни бас қилинг. Энди елкамизга офтоб текканда бурнимиз қонади, энди тепкилаб ўтманг. Биз “Нефтчи”ни борича яхши кўрамиз. Юзта мухлис қолса шунинг ичида бўламиз, биттагина қолса ўша ҳам биз бўламиз. Кимнидир дилини ранжитган бўлсам кечирасизлар. Буларнинг бари тўпори мухлиснинг дил кечинмалари холос.\nСайдуллоҳ ибн Абдуллоҳ\n“Фарғона вилояти ҳокими Кубоги-2021” мусобақасига қуръа ташланди 12\n"Нефтчи"да сербиялик мураббий иш бошлади 19\n02 дек 13:46:21\nНЕФТЧИНИ ЖОЙИ БИРИНЧИ ЛИГАДА\n02 дек 14:15:08\nмуалиифгва саваол: 1) барча масалани шу охирги турга колдиришга ким айбдор, нега барчасини эртароы хал қилмади. 2) футболчилар ўйин давомида хато қилмадими. тўп ўтказилганда химоячи, бир нечта вазиятларда хужумчилар. нега унда уларни хам уришмади.\n02 дек 14:06:35\nHakamlar judayam kòplab oyinlarda muxlislarni joniga tegadigan qarorlar chiqaradi òsha aqlli fikr bildirayotganlar biror marta stadionga borib biror jamoaga chin dildan muxlislik qilib kòrmagan insonlar. Bizdayam bunday xolat kòp bòlgan Qarshida faqatgina nazorat organlari osha hakamlarni 98 raqamdagi futbolchiga òxshab tepgani qòyishmaydi\n02 дек 13:53:06\nEy nima divosan? Musulmonmizmi demak har ishni dinimizga bog`lab fikr yuritamiz. Do`pimizni yechishga chaqirmasdan do`pi kiygin sanam. Aqilli suka\n02 дек 14:14:00\nИнсонийлик фактори бундай ҳолларда майдон эгасига озгина симпатия кўрсатилиши дунё футболида ҳам учаб туради. Полный абсурд\n02 дек 13:55:17\nНима учун Нефтчи хамда мухлисларни ёмонлашаётганига тушунмаяпман. Бутун стадион тушганида бошқа гап эди. Ўйиндан кейинги воқеалар бошқа масалаку. улар жазо олар. Лекин бутун бошли жамоани гапириш нотўғри. Футбол тарихида бундан баттарлариям бўлганку. Нима бўлсаям Нефтчига мухлисман. Махалламга Манчестир кўчиб келсаям Нефтчи ўйинига боравераман.\n02 дек 14:06:54\nМаданиятсизли хакида гапириляптими 2 йил олдин кубок финалида бунёдкорда бутун стадион майдонга югуриб тушганлар маданиятлимиди уятиб кетганди пасларни деб одам ушанда офк президенти келганди кургани кечаги уйин хакида эса хакам хакида хатто Хайрулла Хамидов хам айтди жонлида уйин тугамай туриб зудликда хакамни олиб чикиб кетиш кере деб холис одамни кузига куринган нарса колганлар эса уйида свети гази йук аламзадалар бор аламларини нефтчидан олишяпти\n02 дек 13:51:12\nYomon kunlar ortida yaxshi kunlar xam bor\n02 дек 15:29:34\nБиласизларми ман нимадан қаттиқ ранжидим, Нефтчи ютқазганигами, йўқ. Турон чемпион бўлганигами, йўқ, халоли бўлсин. Ман ранжиганим ижтимоий тармоқларда ҳам пули борга пахта қўйи билан машғул ҳамма. Яйпандаги ҳолатни ёзганимизда раҳбарлари илтимос қилиб ўчиртиришди, ПФЛ Нефтчигаям чора кўради деб. Аслида у ерда рақиб мухлисларию ўйинчиларини группавой ҳақоратлаш, дўқ пуписалар бўлган. Биз ишанувчанмиз, мухлисларни тинчлантирдик, низони бартараф этиш учун ўн беш кун ёзиб тинмадик, маълум маънода бунг эришдик ҳам. Лекин сарбрни ҳам чегараси бор. Бир укамиз айтганидек Жамшидни зарбаси бутун ўзбек ҳалқини ПФЛ га ўзбек футболига бўлган зарбаси эди. Бу фикрларни бирор жамоага астойдил мухлис бюўлган инсонгина тушинади.\n02 дек 15:09:09\nНефтчи барибир Нефтчи!!! Осиё давлатларига Узбекистонни танитнан Нефтчи!! Шунчаки унитиб кетиладиган жамоа эмас, каерда уйнасаям уша Нефтчилигича колади! Супергаям чикади Очл да хам уйнайди!!\n02 дек 15:38:48\nНефтчи жойи каерда эканлигини курсатиб койди\n02 дек 15:08:56\nШавкат Насибуллаевни бу биринчи хатоси емас екан супер лигани 14-турида агмк ва металлург ўйинидан кейин про лигага бадарға қилинган екан мана енди жабрини про лига клублари кўряпти.\n02 дек 15:07:48\nНефтчи 2020 супер 98\nАссалому алейкум ака жуда тўғри фикр билдирди Нефтчи жамоаси бу даражада уруш қилишига нима сабаблиги ўрганилсин мағлубиятга урушишмади йигитлар хакамни нохақлигига жанжал чиқди майдонда хакам ўзини йўқотиб қўйди кантроль қилолмади кўп жудаям кўп хатолик бўлди агар футболимизда шу бошқариш тоза диб хисобланса билмадим хурматли Диёр Имомхўжаев хакамлар қилган масқарабозликни кўриб чиқиб нефтчига хулоса чиқарилар инсоф ўзларинга берсин шударажада бўлишига хакамлар 1000% айбдор яна ўзларин биласилар\n02 дек 14:08:38\n3 та 4 та тирраки диб бутун бошли шонли тарихга эга Нефтчи клубини бунчалик пастга уришам ничестно,оддий мисол узим билганим-шахардаги котта мачитни бош имомини угли утакеткан алкаш,одамлага зиени куп тегади шунга карамастан имомни хамма хурмат килади,Нефтчиниям Узбек футболи ривожланишига котта хисса кушган,Нефтчига енгил жазо бберилишига умид киламан\n02 дек 14:08:09\nNasaf N÷1 фойдаланувчининг фикрига жавоб бериш\nЭркакни гапини айтибсиз


Тадқиқот: Чой ёки қаҳва? Қайси мамлакатларда бу ичимликларга хоҳиш бор? » Ўзбекистон янгиликлари – Zamin.uz\n04:35 Тил  Ўзбекча\n24-05-2016 | 23:42\nZAMIN.UZ / LIFE STYLE / 24 Май 2016 года625\nТадқиқот: Чой ёки қаҳва? Қайси мамлакатларда бу ичимликларга хоҳиш бор?\nEuromonitor International томонидан “Чой ёки қаҳва? Қайси мамлакатларда бу ичимликларга хоҳиш бор?” мавзуида сўров ўтказилганди. Тадқиқот натижаларига кўра, Ўзбекистон аҳолисининг 99,6 фоизи чой истеъмол қилишга мойил экани ойдинлашган. Гватемала аҳолисининг 99,6 фоизи эса қаҳвани афзал кўрган. Жаҳон мамлакатларида ўтказилган тадқиқот натижалари The Independent нашрида эълон қилинди. Чойни афзал кўрувчи мамлакатлар сафидан Кения (99,2 фоиз), Озарбайжон (99,1 фоиз), Покистон (99 фоиз), Хитой (98,9 фоиз) ва Миср (98,5 фоиз) ўрин олган. Қаҳвани эса Доминикан Республикаси (99 фоиз), Бразилия ва Эквадор (97,4 фоиз), Греция (96,8 фоиз) ва Дания (92,2 фоиз) аҳолиси яхши кўриши маълум бўлди. Россия аҳолисининг 77,5 фоизи чойни, 22,5 фоизи эса қаҳвани яхши кўрар экан. Буюк Британияда эса аҳолининг 78,4 фоизи чой ичишни маъқул кўриши аён бўлган.Мутахассисларнинг айтишича, ҳар куни дунё бўйлаб одамлар ўз хоҳишларига қараб 1 миллиард 600 минг чашка қаҳва ва бундан икки баробар кўп чой ичишади. Бугунги кунда дунё олимлари ўртасида “чой афзалми ёки қаҳвами?” деган савол кенг муҳокамалар мавзусига айланган. Кимдир инсон организми учун чой афзал деса, бошқа томондагилар қаҳванинг афзалликлари борасида соатлаб гапириши мумкин. Буюк британиялик ёзувчи Жорж Оруэлл ёзганидек, “чой Британиядаги цивилизациянинг устунларидан биридир”. Тадқиқот натижаларига кўра, ҳар икки ичимлик эксперимент иштирокчиларининг кайфиятига бир хил таъсир кўрсатиши аниқланди. Лекин уйқу олдидан қаҳва ичиш мақсадга мувоффиқ эмаслиги билдирилди.Буюк Британиянинг Саррей графлиги университети олимлари ўтказган тадқиқотларга қараганда қаҳва ичиб тўшакка чўзилган одамларнинг кўзига уйқу келиши қийин бўлар экан. Бундан кўриниб турибдики, чойнинг қаҳвага нисбатан афзалликлари бор. Уйқу олдидан ичилиши назарда тутиладиган бўлса, у ҳолда чой сўзсиз қаҳвани сиқиб чиқаради. Шу сабабли тунда телевизор кўрмоқчи ёки ишламоқчи бўлганларга қаҳва ичиш тавсия қилинади. Кун бўйи ишлаб, тунда яхши ором олмоқчи бўлганларга эса чой ичиш маслаҳати берилади. Аммо тиш шифокорларининг фикрича, қаҳвага нисбатан чой тишларни кўпроқ сарғайтиради. Бироқ Англияда чой асабларни тинчлантириб, ақл ривожига хизмат қилиши таъкидланади. Яъни, мунтазам чой ичиб юрувчиларнинг ҳамиша босиқ экани тан олинади. Қаҳва ичиб юрувчилар ҳақида бундай деб бўлмайди. Олимлар чой ҳам, қаҳва ҳам юракка деярли таъсир кўрсатмаслигини айтишар экан, қаҳванинг юракка сал бўлса ҳам фойдаси борлигини қайд этишади. Чой эса саратон касалликларидан ҳимоя қилади. Кўк ва қора чой таркибида инсон организми учун фойдали ва табиий бўлган маҳсулотлар борлиги аниқланди.Шифокорлар имкон борича халталарга қадоқланган чойларни ичмасликни маслаҳат беришади. Чунки уларга ранг ва таъм берувчи кимёвий қўшимчалар солинади. Халтали чойлардан бўғим ва суяклар зарар кўриши аниқланган. Қаҳвани мунтазам ичиш юрак қон томири хасталикларига олиб келади. Альцгеймер касалиги хавфини ортиради. Шу сабабли, қаҳвадан кўра чой афзалроқ деган қарашлар бор. Энг яхшиси баргли чой истеъмол қилган яхшироқ ҳисобланади.Чой барги махсус плантацияларпда етиштирилади. Унинг илдизига зиён етмаслиги учун илиқ иқлим зарур бўлади. Чой плантациялари асосан тропик ва субтропик иқлимли тоғ ён бағрларида жойлашган. Чой асосан Хитой, Ҳиндистон ва Африкада етиштирилади. Ҳосил бир йилда тўрт марта йиғиб олинади. Биринчи ва иккинчи ҳосил қимматга баҳоланади.Жаҳонда етиштириладиган чойнинг чорак қисми Хитой ҳиссасига тўғри келади. Бу мамлакатда қора ва кўк чойдан ташқари оқ ва сариқ чой ҳам етиштирилади. Шунингдек, чойнинг улун ва пуэра турлари ҳам бор. Чой етиштириш бўйича Ҳиндистон иккинчи ўринда туради. Бу мамлакатда асосан қора чой етиштирилиб, чойнинг катта қисми экспорт қилинади. Цейлон чойлари билан машҳур Шри-Ланка ҳиссасига жаҳондаги чойларнинг 9—10 фоизи тўғри келади. Японияда асосан кўк чой етиштирилади. Асосий қисми мамлакат ичида истеъмол қилинса, қолганлари АҚШ ва Европа мамлакатларига экспорт қилинади. Ҳиндихитой минтақасида асосан Вьетнам ва Индонезия чой етиштиради. Африкада эса Кениядан ташқари Уганда, Бурунди, Камерун, Малави, Мавритания, Мозамбик, Руанда, Жанубий Африка Республикаси, Зимбабведа ҳам 19 асрдан бери фақат қора чой етиштириб келинади. Бу давлатлардан ташқари яна ўнлаб мамлакатларда чой етиштирилади.Ўзбек халқида чойларни совутиб ичиш билан боғлиқ ҳодисалар ҳам учраб туради. Бу соғлиқ учун турган-битгани зарар экани исботланди. Чунки дамланган чой ярим соат ўтар-ўтмас нафақат таъмини, балки барча фойдали жиҳатларини йўқотади. Агар туриб қолган чой истеъмол қилинса, у ҳолда асаб бузилишларига олиб келар ва ошқозон ҳамда тишларда муаммолар туғдирар экан. Ошқозон яллиғланиши ва ошқозон ярасига айнан туриб қолган чойлар сабаб бўлади. Шу билан бирга чой ёки қаҳвани иссиқ ҳолда ичиш ҳам тавсия этилмайди.Ўзбекистонда чой ичиш миллий маданиятнинг таркибий қисмига айланган. Бирор-бир ўтириш чойсиз кечмайди. Овқатдан олдин чой узатилади. Таом истеъмолидан кейин ҳам чой ичилади. Биргаликда чойхўрлик ўзбекларнинг қадимий анъанасидир. Бу - одамларни бир-бирига яқинлаштиришга, ўзаро ҳурматга хизмат қилади. Минтақаларга қараб одамлар кўк ёки қора чой ичишади. Маърака ва маросимларда чой асосан кичиклар томонидан пиёлаларга қуйилиб, катталарга узатилади. Ўзбекларда чой дамлашнинг бошқа халқлардан фарқли жиҳати бор. Чойнакка дамланган чой уч марта пиёлага қуйилиб, яна чойнакка қайтарилади. “Шу тариқа чой яхши дамланади”, деган қарашлар бор. Бир қатор минтақаларда пиёла тўлдирилган ҳолда меҳмонларга узатилса, Тошкентда пиёланинг ярмисигача чой қуйилади. Яқин-яқингача чойга сут қўшиларди (ширчой). Чойга сут қўшиш одати қишлоқ оилаларида ҳамон сақланиб қолган. Чойга мураббо, лимон ва шакар қўшиб ичиш ҳам урфга айланган. Шуниси эътиборлики, хитойликлар чойга шакар қўшмайди. Уларнинг фикрича, бу чойнинг таъмини ўзгартириб юборар экан.Марказий Осиё минтақасига чой 19 асрларда кириб келган. “Унгача аждодларимиз нима ичишган?”, деган савол туғилиши мумкин. Сақланиб қолган урф-одатлар таҳлил қилинса, яқин-яқингача аждодлар ёзин-қишин мевалардан тайёрланган шарбат ичишган. Қишда олма, шафтоли, ўрик, гилос, олча ва бошқа мевалардан тайёрланган қоқилар қайнатилиб ичилган. Бу инсонларнинг организимга анча фойдали бўлган. Турли касалликларнинг олдини олган. Болалар соғлом бўлган.\nЎқишни тавсия қиламиз Инсонни тетиклаштирувчи 9 амал\nСиз ”Ҳаммага ўхшаманг”\n10:31 / 16-04-2016


Кегейлида 1 хонали уйда 5 боласи билан яшаётган аёлга ҳоким 4 хонали уй олиб берди — Kar24.uz\nКегейли туманига 2017 йил кўчиб келган Умида Ражапова 1 хонали уйда 5 фарзанди билан яшади. Кам таъминланган оилага «Добрые люды Каракалпакстана» гуруҳи озиқ-овқат маҳсулотлари билан ёрдам бериб келмоқда.\nЯқинда интернетдаги аёлнинг видео мурожаатидан сўнг Кегейли туман ҳоким унга уй олишда ёрдам берди. 4 хонали уйнинг 70 фоиз пулини ҳокимият ёрдам тариқасида тўлаб берди. Қолган маблағни блогерлар тўлайдиган бўлди.\nБир хонали уй қаёқдаю, 4 хонали қаёқда? Сиқилишиб ўтирардик, энди эркин яшаяпмиз. Ёрдамлари учун туман ҳокимига ташаккур айтаман, — дейди У.Ражапова.\nPrevious 2020-2021 ўқув йилидан бошлаб абитуриентлар 2 босқичда тест синови топришади\nNext «УзАвтосаноат»АЖ ўқитувчиларга 5 фоизли 2 йилга автомашиналарни кредитга бермоқда


Майдондаги профессор ёхуд Михаил Ан ҳақида - Penalti.uz | Футбол янгиликлари олами!\n21:17 "Бунёдкор" қўшиб берилган дақиқаларда ярим финал йўлланмасини қўлга киритди 58 0 Янгиликлар\n20:36 «Трабзонспор» Старриж трансферини эълон қилди 39 0 Янгиликлар\n20:30 Модрич қўшимча жазодан қутулиб қолди 57 0 Янгиликлар\n19:19 «Барселона» Неймар борасида янги таклиф жўнатди 139 0 Янгиликлар\n19:02 «Зенит» Кругавой билан шартнома имзолади 41 0 Янгиликлар\n01:51 Месси умумий гуруҳ машғулотларига қайтди(ФОТО) 3 0 Янгиликлар\n01:41 "Интер" "Наполи"га Икардини 65 млн еврога сотишга розилик берди 2 0 Янгиликлар\n01:32 Месси, Суарес ва Дембеленинг жароҳати туфайли "Барса" Манжукични сотиб олиши мумкин 4 0 Янгиликлар\n01:26 "Рома" "Челси" химоячиси Заппакостани ижарага олди 2 0 Янгиликлар\n01:16 Зидан Хамесдан мамнун, аммо "Реал" Неймар, Погба ёки Фернандешни харид қилса, Мадрид клубидан кетиши мумкин 6 0 Янгиликлар\n22:36 Улуғбек Бақоев: Қўшимча дақиқаларда гол ўтказиб юбориш аламли бўлди 7 0 Янгиликлар\n22:11 Ўзбекистон кубоги. "Бунёдкор" "Сўғдиёна"ни мағлуб этиб, ярим финалга йўл олди 10 0 Янгиликлар\n21:51 Бобур Омонов: "Бухоро"га қайтишимда пул асосий роль ўйнагани йўқ 9 0 Янгиликлар\n18:57 Ўзбекистон Кубоги. АГМК сафарда “Оқ-тепа”ни мағлуб этиб, ярим финалга йўл олди 38 0 Янгиликлар\n18:48 «Динамо» «Рома» дарвозабонига қизиқиб қолди 32 0 Янгиликлар\n18:40 «Лилль» «Бавария» ҳавбеки билан кучаймоқчи 46 0 Янгиликлар\n18:38 «Андижон» «Пахтакор»га қарши тайёргарликни бугундан бошлади 28 0 Янгиликлар\n18:26 Ўзбекистон кубоги. «Сўғдиёна» – «Бунёдкор» (таркиблар) 26 0 Янгиликлар\n18:19 Салоҳ: «Клопп ЕЧЛдаги чемпионликни энди унутишимиз кераклигини айтди» 39 0 Янгиликлар\n18:16 Тошкентда қизлар ўртасида “CAFA U-15 Girls Championship-2019” мусобақаси ўтказилади 25 0 Янгиликлар\n18:05 ФИФА симуляция қилган футболчини жаримага тортади. Ўзбекистонга ҳам бу керакми? 48 0 Янгиликлар\n17:02 Буссуфа БАА ва Саудия Арабистони чемпионатларидан сўнг, Қатарнинг "Ал-Сайлия" клубига ўтди 31 0 Янгиликлар\n16:56 Алишер Никимбаев: “Насаф”га “Локомотив” билан ўйинда “Бунёдкор”га қўллаган тактикаси иш бермади 32 0 Янгиликлар\n16:54 Азарнинг «Реал»даги илк расмий ўйини «Сантьяго Бернабеу»да ўтиши мумкин 57 0 Янгиликлар\n16:51 "Барса" Неймарни 160 млн еврога бахоламоқда, ПСЖ эса 200 млн сўраяпти 79 0 Янгиликлар\n16:46 Расман: Слимани "Монако"га ўтди 33 0 Янгиликлар\n15:51 Франк Рибери "Фиорентина" аъзосига айланди (Фото) 35 0 Янгиликлар\n13:56 Ўзбекистон аёллар миллий терма жамоаси Тошкентда 2 та ўртоқлик ўйини ўтказади 40 0 Янгиликлар\n13:32 "Насаф"нинг "Қўқон-1912"га қарши ўйини Қўқонда бўлади. Нега? 53 0 Янгиликлар\n12:46 "Барселона" Неймарнинг тақдимотига тайёргарликни бошлаб юборди 77 0 Янгиликлар\n12:32 Превью. “Навбаҳор” – “Насаф” 10 0 Янгиликлар\n12:26 Месси "Бетис"га қарши ўйинда бир соатдан ортиқ ўйнай олмайди 32 0 Янгиликлар\n12:11 Расман! "Оқтепа" - АГМК ўйини ўтадиган стадион ўзгарди 12 0 Янгиликлар\n12:02 "Навбаҳор" - "Насаф" учрашуви чипталари 15 минг сўмдан сотилмоқда 15 0 Янгиликлар\n11:32 "Челси" Саррини қўллаб-қувватлади. Унга пневмония ташхиси қўйилган 36 0 Янгиликлар\n11:26 "Андижон"нинг 2 нафар асосий футболчиси "Пахтакор"га қарши ўйинни ўтказиб юборади 14 0 Янгиликлар\n11:16 “Андижанка” аёллар жамоаси дарвозабонига уй совға қилинди 11 0 Янгиликлар\n11:16 Варан Неймарнинг трансферига қўшилишни истамаяпти 49 0 Янгиликлар\n11:02 "Спорт" телеканали Ўзбекистон кубоги чорак финалидан ўрин олган 2 та ўйинни ҳам жонли эфирда намойиш этади 18 0 Янгиликлар\n11:02 Дармиан МЮ раҳбариятидан ўзини трансферга қўйишни сўради 13 0 Янгиликлар\nМайдондаги профессор ёхуд Михаил Ан ҳақида\nУни майдондаги профессор деб аташарди. Унинг ўткир паслари ҳар қандай ҳимоячини довдиратарди. Уни мухлисслар Миша чақиришарди. Унинг номи тарихда Михаил Ан бўлиб қолди.\nЎзбек футболида янги даврни бошлаб бериши мумкин бўлган мамлакат футболи юлдузларидан бири Михаил Ан, унинг ўйин услуби ҳақида футболнинг кўп йиллик мухлислари тўлқинланиб гапиришади. Айниқса, унинг майдон марказида ўйинни назорат қилиши ва ақлли ҳаракатлари сабаб, ишқибозлар уни “профессор” деб аташарди.\nСССР Олий дивизионида тўп сурган корейс миллатига мансуб илк футболчи\nМихаил Иванович Ан 1952 йилда Тошкент вилоятининг Юқори Чирчиқ туманида таваллуд топди. У ўзи туғилиб ўсган “Свердлов” номидаги колхозда футболга илк қадамларини Н. А. Ким и А. С. Лянлар мураббийлиги остида қўйди. Унинг футболчи сифатида шаклланишида акаси Дмитрий Аннинг ҳам хизматлари катта эди. Дмитрий эса ўз вақтида “Пахтакор” футбол мактабида Биродар Абдураимов, Ҳамид Раҳматуллаев каби футболимиз афсоналари билан ўқиганди. Шунингдек, катта Ан 60-йилларда СССР Олий дивизионида тўп сурган корейс миллатига мансуб илк футболчи эди.\n— Михаил Ан болалигиданоқ ўзининг алоҳида қобилиятга эгалиги билан бошқалардан ажралиб туради. Ундаги энг муҳим хусусиятлардан бири – бу майдонни кўра олиш ва ўйин темпини моҳирона ҳис қилиш эди. “Миша” йил сайин футболчи сифатида ўсиб бораётганди. Унинг характеридан келиб чиқиб айтиш мумкинки, ундан ажойиб мураббий чиқарди — дея хотирлайди, ўзбек футболи фахрийларидан бири, ФИФА профессори, болаликда у билан бир клубда ўйнаган Рустам Акрамов.\n"Полиотдел"дан бошланган қадам\nМихаил Аннинг профессионал футболга қўйган илк қадамлари 1968 йилга тўғри келади. Ўшанда у Тошкент вилоятининг “Полиотдел” жамоасига қабул қилинади.\nЖуда яхши тезликка эга бўлган, ўйинни тезда ўқий оладиган, жамоадошларини майдон марказида қулай паслар билан таъминлай оладиган ёш Анни 1969 йилги мавсумдан бошлаб жамоанинг ўша вақтларда бошқарган Евгений Борисович Валицкий асосий таркибга жалб этади. Бироқ 17 ёшли футболчи ўша йили бирорта учрашувда майдонга туширилмайди. Фақат 1970 йил 12 июль куни меҳмонда Чимкентнинг “Металлург” жамоасига қарши ўтказилган учрашувда ёш Анга баҳсни асосий таркибда бошлаш имкони берилади. Бироқ учрашувнинг 75-дақиқасида у ўз ўрнини ўзидан бироз тажрибалироқ бўлган Александр Шелочковга бўшатиб беради. Таассуфки, Михаил Ан дастлабки жамоаси таркибида рақиблар дарвозасини ишғол қила олмайди.\n1971 йилги мавсумдан иқтидорли футболчи фаолиятини “Пахтакор”да давом эттиради. Жамоанинг ўша йилдаги мураббийи, Александр Андреевич Келлер 19 ёшли йигитчага у қадар юксак ишонч билдирмайди ва Ан ўтган бутун мавсум давомида атиги 10 та учрашувда асосан, захирадан майдонга туширилади. Хусусан, у “Пахтакор”даги дебютини “шерлар”нинг Тошкентдаги Тбилисининг “Динамо”сига қарши ўтказган баҳсига қадар кутишига тўғри келади. СССР Олий лигасининг 22-тури доирасида ўтган ушбу учрашувда тошкентликлар Тбилиси жамоаси устидан 5:1 ҳисобида ғалаба қозонади. 21 000 мухлис қаршисида ўтган ўйиннинг 75-дақиқасида Михаил Ан жамоанинг 3-голига муаллифлик қилган Вячеслав Солохонинг ўрнига майдонга тушади. Шу баҳсдан сўнг, ёш Мишага ҳам мураббий томонидан кўпроқ имконият тақдим этилаверади. Умуман олганда, Михаил Ан 1971 йилги мавсум давомида жами 10 та ўйинда 364 дақиқа ҳаракатланади ва ўша ўйинларданоқ у мухлислар қалбидан жой эгаллаб бораверади. Кейинги мавсум эса қаҳрамонимиз учун анча самаралари ўтди, дейишимиз мумкин. Хусусан, 1972 йилдан бошлаб унга кўпроқ имконият берилади ва Миша ҳам бу ишончни шараф билан оқлаб боради. Хусусан ўша йилнинг 2 март куни Днепропетровскнинг “Днепр” жамоасига қарши ўтказилган меҳмондаги ўйинни у асосий таркибда бошлайди ва тўлиқ 90 дақиқа ҳаракатланади. Афсуски, бу ўйинда Тошкентликлардан омад юз ўгиради. Хусусан, ўйиннинг 25-дақиқасида украиналиклар ҳужумчиси Виктор Романюк ҳисобни очган бўлса, 45-дақиқага келиб, Биродар Абдураимов ҳисобни тенглаштиради. Бироқ 67-дақиқада украиналик ҳужумчининг пенальтини аниқ амалга ошириши оқибатида Тошкентликлар ортга боши эгик ҳолда қайтишга мажбур бўлишади.\nГолларга бой ўтган мавсум\nЎша йилнинг 17 апрелига келиб, Михаил Ан “Пахтакор” таркибидаги голлари ҳисобини очишга муваффақ бўлади. Нальчикнинг “Автомобилист” жамоасига қарши ўтказилган ўйиннинг 35-дақиқасида у пенальтидан унумли фойдаланади ва тошкентликларнинг ортга 1:1 ҳисобидаги дуранг натижа билан қайтишларига ўз ҳиссасини қўшади. Умуман, бутун ўтган мавсум давомида “Миша” ўз жамоаси таркибида 38 та ўйинда майдонга тушиб 2 маротаба рақиблар дарвозасини ишғол қилди ва СССР Биринчи лигасининг 30-тури доирасида Бишкекнинг “Алга” жамоаси билан ўтказилган ўйинда огоҳлантирилди. Михаил Ан бутун фаолияти давомида “Пахтакор” таркибида 233 та ўйинда 50 маротаба рақиблар дарвозасини ишғол қилди. Унинг самарали узатмалари бўйича статистикасини эса афсус, аниқлашнинг имкони бўлмади.\nКонструктив планда беқиёс\n“Федоров ва Хадзипанагислар билан ажойиб тандем ҳосил қилган 23 ёшли Михаил Ан нафақат ҳужумчиларни самарали паслар билан таъминлайди, балки рақиб дарвозасига йўл топишда ҳам улардан сира қолишмайди”, дейилганди, “Спартак” клуби томонидан 1975 йилги мавсумда москваликларнинг ўйин учун тайёрлаган дастурномасида. Шунингдек, Москванинг “Футбол” ҳафтаномасининг 1976 йил 20-сонида “Пахтакор ўйинчилар танлашда моҳир клуб ҳисобланади: жамоа ҳимояси тажрибали, ўрта чизиқда эса конструктив планда беқиёс ҳисобланувчи Михаил Ан ҳаракатланади”, дейилганди. Айни нашрнинг 1977 йил 32-сонида эса футболчи ҳақида яна бир кичик маълумотга дуч келамиз: “Пахтакор”да ҳужумчиларга юмшоқ ва ақлли пас узата оладиган Ан ёрдамида чизиқлар ўртасида жуда яхши боғлам йўлга қўйилган.”\nМиллиметргача ҳисобланган паслар\n1974 ва 78 йилларда Михаил Ан мавсумнинг энг яхши футболчилари учлигидан ўрин олди. У билан 1978-79 йилги мавсумларда бир жамоа сафида тўп сурган Константин Новиков собиқ жамоадошини хотирлар экан, “Миша Ан тўпни ҳис қилиш, майдонни кўра олиши билан ҳаммани ҳайратга соларди. У тўп билан шерикларига узатган миллиметрларигача ҳисобланган паслари билан мўжиза яратарди”, дейди.\nОиласи ва болаларни севарди\nМихаил Ан СССР терма жамоаси сафида 2 та ўйинда майдонга тушди. Унга қадар эса 1976 йилда ёшлар ўртасидаги Европа чемпионатида ғалаба қозонган жамоанинг сардори эди. Унинг терма жамоа сафидаги йилларини ёдга олар экан, Тбилисининг “Динамо” клуби собиқ футболчиси Давид Кипиани баъзи воқеаларни ёдга олади: “Биз Миша Ан билан дўст эдик ва ёшлар терма жамоаси сафида бирга тўп сурганмиз... Кичик бир деталь. Биз хорижга чиққанимизда Миша ўзи учун ҳеч нарса харид қилмасди. Нима сотиб олса фақат болалар учун оларди. Агар инсон болаларни шунчалар севса ва оиласини ҳурматласа, у ҳам ҳурматга лойиқ бўлади.”\n1979 йилнинг 11 августида ўзбек футболининг асл жавоҳирлари бу ҳаётдан олиб кетган авиаҳалокат вақтида самолёт бортида “Пахтакор”нинг бошқа аъзолари қатори Михаил Ан ҳам бор эди... “Ўша августнинг қайноқ кунларидан бирида Миша онасини кўргани келди. Шу куни Олмалиқнинг “Металлург” жамоасига қарши ўйин ўтказаётган эдик. Бутун тайм давомида у билан ота-болалардек, дилдан суҳбатлашдик. Негадир ўшанда у болалигидаги барча дўстларини ёдга олди... Эслайман, ундан Минск сафарига бормай, жароҳатини даволангунича чидашини сўрадим. У ўйлаб кўришга ваъда берганди. Ўшана уни сўнгги маротаба кўриб турганим хаёлимга ҳам келмаганди”, дея ёдга олади уни Михаилнинг болаликдаги мураббийи Александр Лян.\nТирикликда насиб этмаган эътироф\nБугун ўзбек мухлислари томонидан “профессор” номи билан севиб ёдга олинадиган футболчининг номи тарихимиздан буткул ўчиб кетганича йўқ. Хусусан, 2006 йилда унга Ўзбекистон ҳукумати томонидан “Шуҳрат” орденининг тақдим этилгани ҳам фикримизга далил бўлади. Нима бўлганда ҳам, тарих янгиланиб бораверар экан, ҳали кўплар Анлар ўзбек футболини янги поғонага кўтариб бораверади.\nМақолани тайёрлаш вақтида фойдаланилган манбалар:\n13.08.2019, 12:41 19 0\n"Пахтакор-79"ни хотирлаб: Михаил Ан\nРоссияда йилнинг энг яхши ёш футболчиси номинацияси номзодлари эълон қилинди


Realme илк смарт-соатини чиқарди: нарх ва жиҳатлари - Terabayt.Uz\nOppo корпорациясининг RealMe бренди бирданига саккизта девайс тақдим этаётгани ҳақида ёзгандик. Шулардан бири – Realme Watch русумли ақлли соат нархига нисбатан имкониятлари кенг бўлиб чиқди.\nЎҚИНГ: Realme энг кутилаётган – «Тиғ узра югурувчи» смартфонининг айрим хусусиятларини ошкор этди\nRealme Watch квадрат шаклдаги, диагоналига 1,4 дюймлик экранга эга. Тасвир аниқлиги 320х320 пикселлик, зичлиги эса ҳар бир дюймга 323 пикселдан тўғри келади. Соатни бошқариш учун корпуснинг ўнг томонида моддий тугмачаси ўрнатилган.\nМазкур смартвотч узлуксиз тарзда (24/7 режимида) юрак уришлари частотасини кузатиб боришга, яна қоннинг кислород билан тўйинганлик даражасини аниқлашга қодир. Realme Watch нақ 14 хилдаги жисмоний машқларни аниқлай олади.\nУшбу аксессуар смартфон билан Bluetooth 5.0 модули орқали боғланиб, сана ва вақтни, об-ҳаво прогнозини, иловалар билдиришномаларини, қўнғироқлар ва хабарлар ҳақидаги маълумотларни кўрсатади. Realme Watch ёрдамида смартфонингиздаги мусиқа плеерини бошқаришингиз, камера затворини ишга туширишингиз мумкин.\nЎзи арзон бўлса-да, Realme Watch корпуси IP68 стандартига кўра чанг ва намдан ҳимояланган. Унинг учун юздан ортиқ интерфейс мавзулари ишлаб чиқилган бўлиб, фойдаланувчи смарт-соатни тўлиқ ўз кўнглига мослаштира олади.\nНархига келсак, Realme Watch шу йилнинг 5 июнидан, 52 долларга тенг нархда Ҳиндистонда сотувга чиқди. Шунингдек, унинг алмаштириб тақиладиган тасмачаларини ҳам алоҳида, 6,5 доллардан олиш мумкин бўлади.\n#"ақлли соат" #Oppo #смарт-соат #смартвотч #Realme #Oppo Realme Watch


10:16 / 21.09.2020 | Abror | 3841\nАссалому алайкум! Расулуллоҳ соллаллоҳу алайҳи васаллам булутни кўрсалар йиғлашлари ва ёнларидаги одамлар нега йиғлайсиз у (булут )сув олиб келадику деса улар мен қаердан биламан бу булутта Аллоҳнинг азоби бўлсачи деганмилар ёки бу гап улардан кейингиларга тегишлими?\n– Ва алайкум ассалом! Расулуллоҳ соллаллоҳу алайҳи васаллам шамол турса ёки булутни кўрганларида қаттиқ ташвишга тушишлари ҳақида ҳадислар бор.\nعَنْ عَائِشَةَ رَضِيَ اللهُ عَنْهَا قَالَتْ: كَانَ النَّبِيُّ صَلَّى اللهُ عَلَيْهِ وَسَلَّمَ إِذَا عَصَفَتِ الرِّيحُ قَالَ: اللَّهُمَّ إِنِّي أَسْأَلُكَ خَيْرَهَا وَخَيْرَ مَا فِيهَا وَخَيْرَ مَا أُرْسِلَتْ بِهِ، وَأَعُوذُ بِكَ مِنْ شَرِّهَا وَشَرِّ مَا فِيهَا وَشَرِّ مَا أُرْسِلَتْ بِهِ، قَالَتْ: وَإِذَا تَخَيَّلَتِ السَّمَاءُ تَغَيَّرَ لَوْنُهُ وَخَرَجَ وَدَخَلَ وَأَقْبَلَ وَأَدْبَرَ، فَإِذَا أَمْطَرَتْ سُرِّيَ عَنْهُ، فَعَرَفْتُ ذَلِكَ فِي وَجْهِهِ فَسَأَلْتُهُ، فَقَالَ: لَعَلَّهُ يَا عَائِشَةُ كَمَا قَالَ قَوْمُ عَادٍ، فَلَمَّا رَأَوْهُ عَارِضًا مُسْتَقْبِلَ أَوْدِيَتِهِمْ قَالُوا هَذَا عَارِضٌ مُمْطِرُنَا. رَوَاهُ مُسْلِمٌ وَالتِّرْمِذِيُّ\n«Набий соллаллоҳу алайҳи васаллам қаттиқ шамол турса:\n«Аллоҳим! Албатта, мен Сендан унинг яхшилигини, ундаги нарсанинг яхшилигини ва у билан юборилган нарсанинг яхшилигини сўрайман. Ва Сендан унинг ёмонлигидан, ундаги нарсанинг ёмонлигидан ва у билан юборилган нарсанинг ёмонлигидан паноҳ сўрайман», дер эдилар.\nҚачон осмоннинг авзои ўзгариб қолса, у зотнинг ранглари ўзгариб, кириб-чиқиб, олдинга-орқага бориб-келиб қолар эдилар. Бас, ёмғир ёғишни бошлаганда юзлари ёришиб кетар эди. Мен буни у зотнинг юзларидан билиб, сўрадим.\n«Эй Оиша, худди «Водийларига рўбарў келаётган оризни (азоб ёмғири келтирувчи булутни) кўрганларида “Мана бу ориз бизга ёмғир ёғдирувчидир” дейишди» каби бўлиши ҳам мумкин», дедилар».\nШарҳ: Оиша онамиз розияллоҳу анҳодан ривоят қилинаётган ушбу ҳадиси шарифда қаттиқ шамол турганда ва осмоннинг авзойи бузилиб, унда ғалати ўзгаришлар бўла бошлаганда Пай¬ғамбаримиз соллаллоҳу алайҳи васалламнинг ўзларини қандай тутганликлари ҳақида сўз кетмоқда.\nМаълумки, қаттиқ шамол ҳам Аллоҳнинг кўп сонли лашкарларидан биридир. Қадимда ўтган умматлардан баъзиларини Аллоҳ таоло айнан ушбу лашкар – қаттиқ шамол ила ҳалок қилгандир. Бу ҳол ҳозиргача давом этиб келмоқда. Қачон қаттиқ шамол турса, бирор фалокат содир бўлиши эҳтимолдан холи эмас. Шунинг учун ҳам Пайғамбаримиз соллаллоҳу алайҳи васаллам қаттиқ шамол эсишни бошлаши билан ташвишга тушар ва ушбу ҳадисда ривоят қилинган дуони қилишни бошлар эдилар. Сиз билан биз, мўмин-мусулмонлар ҳам ҳаётимизда Пайғамбаримиз соллаллоҳу алайҳи васалламдан ўрнак олиб, қаттиқ шамол турганида Аллоҳ таолога илтижо қилиб, мазкур дуони ўқимоғимиз лозим.\nШунингдек, осмоннинг авзои ўзгариб, унда турли ўзгаришлар содир бўлиб, булутлар юра бошласа ҳам ташвишли ҳол юзага келади. Бу ҳол Пай¬ғамбаримиз соллаллоҳу алайҳи васалламни қаттиқ ташвишга солар, у зот соллаллоҳу алайҳи васаллам ўзларини қўйгани жой топа олмай қолар эдилар. Қачон ўша ўзгаришлар натижасида ёмғир ёға бошласа, тинчланиб, очилиб кетар эдилар. Чунки бу ҳолат хавф-хатар ўтиб кетганидан далолат берар эди. Пайғамбаримиз соллаллоҳу алайҳи васалламнинг бу ҳолатларини мулоҳаза қилган Оиша онамиз нима учун бундай қилишларини сўраганларида у зот соллаллоҳу алайҳи васаллам Од қавмига келган балога ўхшаш бало келиб қолмаса эди, деб ташвиш қилишларини айтган эканлар.\nУшбу ҳадисда Од қавми қиссасининг бир қисми зикр қилинган ояти кариманинг тўлиқ тафсири «Тафсири ҳилол»да келган. Бизга бу ўринда гуноҳкор Од қавмининг ўз водийлари томон келаётган булутни кўриб, ана шу булутдан бизга ёмғир ёғади, биз ночорлик ҳолидан қутуламиз, деб хотиржам турган ҳолати ибрат бўлмоғи лозим. Ана шу «кутилган» булут етиб келгач, ёмғир ёғмасдан, уларнинг ҳалокатларига сабаб бўлган.\nДемак, Пайғамбаримиз соллаллоҳу алайҳи васалламдан ўрнак олиб, осмонда мазкур ҳолат юзага келганида ташвишга тушиб, Аллоҳга илтижо ва тазарру ила ёлвориб туришимиз лозим. (“Ҳадис ва Ҳаёт” китобидан). Валлоҳу аълам!


ЁЗГИ ТУРИЗМ ҲАФТАЛИГИ\nтурли кўнгилочар тадбирларга бой бўлди\nРегистон майдонида Ёзги туризм мавсумининг шаҳар ҳафталиги бўлиб ўтди. Унда сайёҳлик фирмалари, мутасадди ташкилотлар, хорижлик ва маҳаллий сайёҳлар ҳамда оммавий ахборот воситалари вакиллари иштирок этди.\nТадбирда дастлаб "Самарқанд садолари" ансамблининг халқимизнинг миллий куй-қўшиқларидан тузилган концерт дастури намойиш қилинди.\nҲафталикнинг очилиш маросимида брифинг ташкил этилди. Унда вилоят ҳокими ўринбосари Мунис Восеев соҳани ривожлантиш, сайёҳларни кенг жалб этиш, хизмат сифатини ошириш борасида вилоятимизда амалга оширилаётган ишлар тўғрисида маълумот берди.\nТаъкидландики, амалга оширилган тадбирлар натижасида сайёҳлар оқими аввалги йилларга нисбатан анча кўпайган. Хусусан, жорий йилда вилоятимизга 130 дан ортиқ давлатдан 115 мингга яқин сайёҳ ташриф буюрган. Бу кўрсатгич ўтган йилга нисбатан 1,5 баробар кўп демакдир.\nСайёҳлар оқимининг кўпайиши, ўз навбатида, улар учун кераклича шароитлар яратилишини талаб этади. Бу борада ҳам амалга оширилаётган ишлар кўлами кенг. Чет эл компаниялари билан ҳамкорликда меҳмонхоналар, муз саройи, "Картин" клуби, тематик аква-парклар қурилиши режалаштирилган.\nШунингдек, медицина туризмини ривожлантириш борасида ҳам бир қанча ишлар амалга оширилиши режалаштирилган. Хусусан, Жанубий Кореянинг "Янгон корпорейшн" компанияси томонидан замонавий тиббий туристик-соғломлаштириш маркази, тарихий либослар театри, ресторан ва меҳмонхона мажмуасидан иборат туристик комплекс қурилиши учун тўғридан-тўғри инвестициялар жалб қилинади. Натижада 250 та янги иш ўрни яратилади. Бу ички туризмнинг ривожи учун ҳам замин яратади.\nБундан ташқари, сайёҳларнинг талаб, истак ва таклифларини инобатга олган ҳолда яқин келажакда шаҳарда 2 та йирик савдо мажмуаси қурилиб, фойдаланишга топширилади. Уларда миллийлигимизни ўзида акс эттирган маҳсулотлар савдоси йўлга қўйилади.\nШунигдек, ҳафталикнинг очилиш маросимида ҳаво шарлари ҳам учирилди. Мавсум давомида 4 та ҳаво шари шаҳар аҳли ва туристлар учун хизмат қиладиган бўлди.\n8.07.2018 258 № 53 Иқтисодиёт


21 январь куни Тошкентда ёмғир ёғиши мумкин\n16:36 / 20.01.2017\nРеспублика Гидрометеорология марказининг хабар беришича, 21 январь куни Тошкентда ҳаво ўзгариб туради, вақти-вақти билан ёмғир ёғиб, кечқурун қорга айланиши мумкин. Шарқдан эсаётган шамол ўз йўналишини ўзгартириб, ғарбдан секундига 5-10 метр тезликда эсади. Шамол тезлиги секундига 12-17 метргача кучайиши мумкин. Кечаси 0-2, кундузи 2-4 даража илиқ бўлади.\nРеспубликамизнинг тоғли ҳудудларида ҳаво ўзгариб туради, баъзи жойларда ёғингарчилик бўлиб, туман тушиши мумкин. Қор кўчиши хавфи бор. Ғарбдан секундига 7-12 метр тезликда эсаётган шамол айрим жойларда секундига 15-20 метргача кучайиши мумкин. Кечаси 3-8 даража совуқ, кундузи 3 даража совуқ, 2 даража илиқ бўлади.


Termiz Davlat Universiteti Tabiiy fanlar fakulteti T120-guruh talabasi Shodiyev Ramziddinning O’simliklar oziqlanishi va o’g’it fanidan taqdimoti - bet 4\nTermiz Davlat Universiteti Tabiiy fanlar fakulteti T120-guruh talabasi Shodiyev Ramziddinning O’simliklar oziqlanishi va o’g’it fanidan taqdimoti\nDownload 1,02 Mb.\nHajmi 1,02 Mb.\nTermiz Davlat Universiteti Shodiyev Ramziddin\nИшчи Дастур Ўз.тарих 19, zamonaviy oquv texnik vositalar va ulardan foydalanish metodikasi, Togarak-rejasi, Maxsus ehtiyojli bolalarda tarbiyasida inklyuziv ta’limning o'rni, Maxsus ehtiyojli bolalarda tarbiyasida inklyuziv ta’limning o'rni, shigindisiz kun.uz, 2018 G'OYA MAJMUA, My Days Off, My Days Off, MY ROOM, My Days Off, 1174914, Документ 3, Business Proposal Example, sxematexnika 2 mi\nЎсимликлар ҳаётининг муҳим шарти ҳисобланган нуклеин кислоталар ва оқсиллар синтезининг таъминланишида ҳам микроэлементлар муҳим рол ўйнайди.Молибден нитротредуктаза ферменти таркибига киради. Агар нитротредуктаза ферменти бўлмаса, ўсимлик азотнинг нитрат туздан озиқ сифатида фойдалана олмайди. Натижада оқсил синтезланмайди. Мис еса, оксидланиш жараёнини активлаштирувчи полифеноксидаза ва аскорбиноксидаза ферментлари таркибига киради. Рух, марганец ҳам кўпчилик ферментлар фаолиятини яхшилайди.\nМикроэлементлар фотосинтез, нафас олиш ва бошса бир қатор жараёнларда бевосита ёки билвосита иштирок етади. Шу сабабли ҳам улар (микроэлементлар) ўғит сифатида тупроққа солинганда, экинларнинг ҳосилдорлигини оширибгина қолмасдан, уларнинг сифатини ҳам яхшилайди, шунингдек, ҳосил шохларини шаклланишини, шоналаш, гуллаш ва ҳосилни ерта пишиб етилишини тезлаштиради. Натижада совуқ кунлар бошланганга қадар ҳосил йиғиб-териб олинади.\nМикроэлементларнинг тупроқда таркалиши\nПейве.Я.В. маълумотига кўра, 1 кг тупроқдаги микроэлементларнинг умумий миқдори қуйидагича:бор-1,5-55 мг, мис-1,5-30,0 мг, рух-2,50-6,50 мг, марганец-100-250 мг, молибден-0,2-7,5 мг, кобалт -0,4 дан 4,0 мг гача. Микроэлементлар органик моддаларга бириккан ҳолда, турли хил карбонатлар ва минераллар таркибида ҳам учрайди. Ўсимликлар уларни фақат сув ва кучсиз кислоталарда эриган эритмалар ҳолида тупроққдан олади.\nТажрибаларнинг кўрсатишича, Ўрта Осиёнинг эскидан сугорилиб келинган унумдор тупроқлари сув ва шамол эрозиясига учраган. Механик таркиби енгил тупроқларда эса, микроэлементлар миқдори меъёрдагидан анча кам. Микроэлементларнинг тупроқда кўп ёки кам бўлиши ҳам салбий ҳол ҳисобланади. Масалан, 1 кг тупроқда бор миқдори 0,3 мг, марганец 10,0 мг, рух 1,5-2,0, мис 2-3, кобалт 1,5-3,0, молибден 0,20-0,25 миллиграммдан кам бўлгандагина микроэлементлардан фойдаланиш тавсия этилади


ТАДБИРКОР МАНФААТИ – ҚОНУН ҲИМОЯСИДА — Teletype\nТАДБИРКОР МАНФААТИ – ҚОНУН ҲИМОЯСИДА\nТадбиркорликни ривожлантириш – мамлакатимиз иқтисодий сиёсатининг муҳим йўналиши этиб белгиланган. Кейинги йилларда бизнес муҳитини яхшилаш, аҳолини тадбиркорликка кенг жалб қилиш бўйича бир қатор фармон ва қарорлар қабул қилинди. Улардан муҳимлари рухсат берувчи ҳужжатларни олиш тартиби сезиларли даражада соддалаштирилди, тадбиркорлик субъектларининг молиявий-хўжалик фаолиятини текширишлар қисқартирилди. “Ҳар бир оила – тадбиркор”, “Yoshlar – kelajagimiz” дастурлари тадбиркорлик истагидагиларни қўллаб-қувватлашда муҳим омил бўлмоқда. Натижада, янги ташкил этилган субъектлар сони 2,3 бараварга кўпайгани бунинг тасдиғидир.\nМаълумки, судлар фаолияти ҳам иқтисодиёт соҳасида одил судловни амалга ошириш, тадбиркорлик субъектларининг ҳуқуқлари ва қонуний манфаатларини ҳимоя қилиш ва уларнинг фаолиятига тўсиқ бўлаётган ҳолатларни бартараф этиш орқали Президентнинг бу борада қабул қилган фармон ва қарорларида белгилаб берилган вазифалар ижросини таъминлашга қаратиб келинмоқда.\nЖорий йилнинг биринчи чораги мобайнида Навбаҳор туманлараро иқтисодий суди томонидан тадбиркорлик субъектлари фойдасига 7.274.840.000 сўмлик 79 та иқтисодий ишлар кўриб ҳал этилган.\nМисол учун, “BEK ASAD” масъулияти чекланган жамияти Конимех туман тиббиёт бирлашмаси билан тузилган 2019 йил 16 декабрдаги 246-сонли олди-сотди шартномасига асосан 48.295.000 сўмлик, 247-сонли олди-сотди шартномасига асосан 60.000.000 сўмлик маҳсулотларни Конимех туманининг “Зафаробод” шаҳарчасида янги барпо этилган шифохонага топширади.\nЛекин, Конимех туман тиббиёт бирлашмаси томонидан тадбиркорга етказиб берган маҳсулотлари учун жами 108.295.000 сўм қарздорлик ҳадеганда тўлаб берилмайди.\nНатижада ушбу низоли масала Навбаҳор туманлараро иқтисодий судида кўрилишига сабаб бўлди. Суд томонидан “BEK ASAD” масъулияти чекланган жамиятига 108.295.000 сўм ундириб берилди бу орқали тадбиркор манфаати суд томонидан тўлиқ ҳимоя қилинди.\nСуд фаолиятида бундай мисолларни кўплаб келтириш мумкин. Зеро, судлар чинакам адолат қўрғонига айланиши керак. Бу эса, ҳамюртларимизда Конституция ва қонунларга ҳурмат ҳиссини мустаҳкамлайди.\nНавбаҳор туманлараро иқтисодий суди судьяси\nMay 29, 2020, 04:58


Карзай ҳукуматидан коррупцияни жиловлаш сўралди\n25 май 2022, Тошкент вақти: 09:53\nБуюк Британия Бош вазири Гордон Браун Афғонистоннинг янги ҳукумати мамлакатдаги коррупцияга қарши кескин чоралар кўрмагунча, Британия у ердаги ўз ҳарбийлари ҳаётини хавф остига қўймаслигини маълум қилди.\n-Афсуски, Афғонистон ҳукумати бугунга келиб коррупция рамзига айланди. Коррупцияга қарши кураша олмаётган ҳукумат учун Британия эркак ва аёллари ҳаётини хавф остига қўйишга мен журъат эта олмайман. Куни-кеча президент Карзай коррупцияга қарши кураш масаласи янги ҳукуматнинг бирламчи вазифаси бўлиши лозим¸ деган фикрга қўшилди, деди Лондонда чиқиш қилган Гордон Браун.\nБош вазир, шунингдек, Афғонистондаги ҳарбий амалиётларнинг Британия хавфсизлигига алоқаси борлиги, жумладан, мамлакат юзланаётган асосий таҳдид Афғонистон ва Покистон каби давлатлардан келаётганини маълум қилди.\nҲозир Афғонистонда Британиянинг 9000 яқин ҳарбийси хизмат қилмоқда. Гордон Браун яқинда у ерга қўшимча 500 кишилик ҳарбий контингент юборилишини эълон қилди.\nСўнгги ҳафта давомида эса Афғонистонда рўй берган зўравонликлар оқибатида британиялик етти аскар нобуд бўлди.


Грецияни бўҳрондан қутқаришга уринмоқдалар\n10 апрел 2021, Тошкент вақти: 16:44\nАҚШ ва Германия Грецияни оғир молиявий бўҳрондан олиб чиқиш учун кескин чоралар кўриш зарур, деб ҳисоблайди.\nПрезидент Барак Обама ва канцлер Ангела Маркел ўртасида телефон орқали бўлиб ўтган сўзлашувда томонлар ана шундай фикрга келди.\nЕвропанинг барча молиявий институтлари Грецияда бюджет бўҳрони авж олганига қарамай, Евро зонасида барқарорликни кафолатлайди.\nБу фикрни Европа Комиссияси раиси Жозе Мануэл Баррозу билдирди.\nЖаҳон банки ва Европа марказий банки Германияни ҳеч қандай шартларсиз Грецияга молиявий ёрдам кўрсатишга қўшилишга чақирмоқда.\nХалқаро валюта жамғармаси раҳбари Доминик Стросс-Кан “Грецияга молиявий ёрдам кўрсатиш жараёнининг оғир ва мушкул кечишига расмий Афина кўникиши лозим", деди.\nКеча жаҳон молия бозорларида евронинг долларга нисбатан қадри кескин тушиб кетди.


24.01.2020 й. ФИҚҲИЙ МАЗҲАБЛАР БИРДАМЛИК РАМЗИ — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nالحَمْدُ للهِ الذِّي قَالَ فِي كِتَابِهِ: «وَاعْتَصِمُوا بِحَبْلِ اللَّهِ جَمِيعًا وَلَا تَفَرَّقُوا«، وَالصَّلاَةُ وَالسَّلاَمُ عَلَى رَسُولِهِ الذِّي قَالَ: «إيَّاكُمْ وَالفُرْقَةَ» وَعَلَى آلِهِ وَأَصْحَابِهِ وَمَنْ تَبِعَهُمْ بِإِحْسَانٍ إِلَى يَوْمِ الدِّيْنْ أَمَّا بَعْدُ\nМуҳтарам жамоат! “Мазҳаб” сўзи арабча сўз бўлиб, “йўл”, “йўналиш”маъноларини билдиради. Маълумки, Пайғамбаримиз саллаллоҳу алайҳи васаллам ҳаётлик пайтларида шариатга боғлиқ барча масалаларнинг ечимини У Зот алайҳиссаломнинг ўзлари кўрсатар эдилар. Саҳобаи киромлар эса, У Зот алайҳиссаломдан содир бўлган ҳар бир гап ва ишларни катта эътибор билан қабул қилиб, ўз ҳаётларига тадбиқ қилардилар. Баъзан, Расулуллоҳ саллаллоҳу алайҳи васаллам бир ишга буюрсалар саҳобаи киромлар уни турлича тушуниб, ўзаро фикр мулоҳаза қилар эдилар. Бунга мисол, Расулуллоҳ саллаллоҳу алайҳи васаллам саҳобаи киромларга шундай дедилар:\n«لَا يُصَلِّيَنَّ أَحَدٌ الْعَصْرَ إِلاَ فِي بَنِي قُرَيْظَةَ» (رواه الإمامُ البخاري عن ابن عمرَ رضي الله عنهما)\nяъни: “Бирор киши аср намозини Бану Қурайзадан бошқа жойда ўқимасин!” (Имом Бухорий ривоятлари). Шунда баъзи саҳобалар: “Аср намозини фақат, Бану Қурайзада ўқиймиз”, – деб аср намози вақти кирган бўлса ҳам уни ўқимасдан йўлда давом этдилар. Баъзи саҳобалар эса: “Расулуллоҳ бу гаплари билан бизни тез юришга ундадилар, асрни ўқиб олиб, тез юриб кетаверсак зарари йўқ” , – деб йўлда асрни ўқиб олдилар. Кейин Расулулллоҳ саллаллоҳу алайҳи васалламга икки томоннинг ҳам ишлари баён қилинганда, иккиси ҳам тўғрилигини айтдилар.\nДемак, Пайғамбаримиз алайҳиссалом ҳаётлик даврлариданоқ саҳобаи киромлар баъзи масалаларда ўзлари ижтиҳод қилиб, фикрларини билдирганлар (“ижтиҳод” – деб фақиҳ киши шаръий ҳукмларни билишга бор кучини сарфлашига айтилади).\nИккинчи мисол, Пайғамбаримиз саллаллоҳу алайҳи васаллам Муоз ибн Жабал разияллоҳу анҳуни яманликларга исломни ўргатиш учун юборганлар. Муоз ибн Жабал разияллоҳу анҳу жўнаб кетаётган пайтларида Пайғамбаримиз саллаллоҳу алайҳи васаллам у кишини тўхтатиб шундай деганлар:\n« كَيْفَ تَقْضِي إِذَا عَرَضَ لَكَ قَضَاءٌ» قَالَ: «أَقْضِي بِكِتَابِ اللَّهِ»  قَالَ: »فَإِنْ لَمْ تَجِدْ فِي كِتَابِ اللَّهِ» قَالَ: «فَبِسُنَّةِ رَسُولِ اللَّهِ صلى الله عليه وسلم» قَالَ: »فَإِنْ لَمْ تَجِدْ فِي سُنَّةِ رَسُولِ اللَّهِ صلى الله عليه وسلم وَلاَ فِي كِتَابِ اللَّهِ» قَالَ: «أَجْتَهِدُ رَأْيِي وَلاَ آلُو» فَضَرَبَ رَسُولُ اللَّهِ صلى الله عليه وسلم صَدْرَهُ وَقَالَ: «الْحَمْدُ لِلَّهِ الَّذِي وَفَّقَ رَسُولَ رَسُولِ اللَّهِ لِمَا يُرْضِي رَسُولَ اللَّهِ» (رَوَاهُ الإِمَامُ أبو داود والإِمَامُ الترمذي)\nяъни: “)У ерда сизга( бирор масала дуч келса, қандай қилиб ҳукм чиқарасиз?” деб сўрадилар. Муоз ибн Жабал разияллоҳу анҳу “Аллоҳнинг китоби ила”, – деб жавоб бердилар. Расули Акрам саллаллоҳу алайҳи васаллам: “Аллоҳнинг китобидан топа олмасангизчи?” – деб сўрадилар. Муоз ибн Жабал разияллоҳу анҳу: “Расулуллоҳнинг ҳадислари билан”, – деб жавоб бердилар. Пайғамбар соллаллоҳу алайҳи васаллам: “Расулуллоҳнинг ҳадисларидан ҳам топа олмасангизчи?” – деб сўрадилар. Шунда Муоз ибн Жабал разияллоҳу анҳу: “Қараб турмасдан, фикрим ила ижтиҳод қиламан”, –дедилар. Пайғамбар саллаллоҳу алайҳи васаллам бу жавоблардан ғоят мамнун бўлдилар ва: “Расулуллоҳнинг элчисини Расулуллоҳни рози қиладиган нарсага муваффақ қилган Аллоҳ таолога ҳамду санолар бўлсин”, – дедилар (Имом Абу Довуд ва Имом Термизий ривоятлари).\nПайғамбаримиз саллаллоҳу алайҳи васалламнинг вафотларидан кейин шариатга боғлиқ барча масалалар саҳобалардан сўралди. Ёш саҳобалар ўзларидан катталардан, янги мусулмонлар аввал мусулмон бўлган саҳобалардан ўзлари тушунмаган турли масалалар ечимини сўрардилар.\nИмом ибн Аҳмад аш-Шаъроний (ваф. 973/1565) ўзларининг “Ал-Мийзан аш-шаърония” асарида мазҳаблар ҳақида қуйидаги фикрларни зикр қилган: “Аслида саҳоба ва тобеинлар даврларида мазҳабларнинг сони ўн саккизта бўлган. Уларнинг барчаси ўз вақтида амалда бўлган. Лекин вақт ўтиши билан улар орасида тўрт йирик: ҳанафий, моликий, шофеъий ва ҳанбалий мазҳаблари ажралиб чиқди. Мазкур тўрт мазҳабнинг сақланиб қолишининг асосий омили бу мазҳабларнинг таълимотлари бошқа мазҳаблардан кучлироқ бўлгани учун эмас, балки тўрт мазҳаб бошқа ўн тўрт мазҳаб таълимотини ҳам қамраб олганидир”.\nДемак, кўплаб мазҳаблар орасидан фақат тўрттасининг сақланиб қолгани асрлар давомида инсонларни турли зиддиятлар ва ихтилофлардан ҳимоя этишда асос бўлган.\nТўрт мазҳаб соҳиблари шаръий ҳукмларни чиқаришда ўзларига тўртта манбани асосий далил қилиб олганлар:\nБиринчиси: Қуръони Карим. Мазҳаббошилар Исломда бирор нарсанинг ҳукми қандай эканлигини билмоқчи бўлсалар, аввало Қуръонга мурожаат қилишган. Агар Қуръонда ечим топилса, ҳеч қандай иккиланишсиз уни қабул қилишган.\nИккинчиси: Пайғамбаримиз саллаллоҳу алайҳи васалламнинг ҳадислари. Агар фақиҳ ўша масалага жавобни Қуръондан топа олмаса, ҳадисга мурожаат қилган. Агар ҳадисда ечим топилса, ҳеч қандай иккиланишсиз уни қабул қилган.\nУчинчиси: Ижмоъ. Ижмоъ бу — бир даврдаги ижтиҳод аҳли бўлган уламолар бир овоздан бирор масалани қабул қилишларидир. Мисол учун, Қуръони Каримни китоб шаклига келтириш зарурлиги Қуръоннинг ўзида ҳам Пайғамбаримиз саллаллоҳу алайҳи васалламнинг суннатларида ҳам таъкидланмаган. Аммо пайғамбаримиз саллаллоҳу алайҳи васаллам вафотларидан сўнг урушларда Қуръонни ёд биладиган қорилар кўплаб шаҳид бўлаётганидан ташвишланган ҳазрати Умар разияллоҳу анҳунинг таклифлари билан халифа Абу Бакр Сиддиқ разияллоҳу анҳу Қуръонни жамлашга буйруқ бердилар. Бунга ҳамма рози бўлди, ҳеч ким қарши чиқмади. Демак, бу иш ижмоъ (келишув) орқали амалга ошди.\nТўртинчи: Қиёс. Қиёс бу – юқоридаги манбаларда ҳукми келмаган нарсани, умумий ўхшашлик бўлгани учун манбаларда ҳукми бор нарсага қиёслаб ҳукм чиқариш. Мисол учун, Қуръонда ўша вақтда узум, арпа, асал, хурмо каби нарсаларни ачитиш йўли билан олинадиган маст қилувчи ичимлик ҳаром қилинган. Уламолар шунга қиёслаб улардан бошқа маст қилувчи ичимликларни ҳам ҳаром деб атаганлар.\nДемак, мазҳаббошиларнинг ҳукм чиқариш йўллари юқоридаги ҳадисда мақталган Муоз ибн Жабал разияллоҳу анҳу тутган услубда бўлган. Бу зотлар тутган йўлни Пайғамбаримиз саллаллоҳу алайҳи васаллам машҳур ҳадисларида мақтаганлар.\n«إذا حَكَمَ الحاكِمُ فاجْتَهَدَ ثُمَّ أصابَ فَلَهُ أجْرانِ، وإذا حَكَمَ فاجْتَهَدَ ثُمَّ أخْطَأَ فَلَهُ أجْرٌ»\n(رَوَاهُ الإِمَامُ البخاري عن عمرٍو بن العاصِ رضي الله عنه)\nШуни унутмаслик керакки, ижтиҳод қилувчи киши бир қанча илмларни пухта билиши талаб қилинади. Жумладан, оятларни носих ва мансухи, мутлақ ва муқайяди, сабаби нузулига доир барча илмлардан хабардор бўлиши керак. Шунингдек, ҳадисларни қайси бири саҳиҳ, ҳасан, заифлигини ва ҳадисни ривоят қилувчи зотларнинг тарихини ҳамда носих ва мансух ҳадисларни билиши шарт ҳисобланади. Шу билан бирга ижтиҳод қилгувчи шахс араб тили қоидаларини, балоғат, маъоний ва баён илмлари ва усулул фиқҳ каби илмларни билиши лозим. Чунки мазкур илмларни пухта мужассам қилмаган киши оят ва ҳадислардаги мақсадларни мукаммал тушуниб етмайди. Натижада хато ҳукм чиқаради. Доктор Муҳаммад Ҳасан бундай деганлар: “Ким араб тилини билмаса, у туя игнанинг тешигидан ўтганида ҳам, (яъни, ҳеч қачон) мужтаҳид бўла олмайди”.\nИмом Али ибн Абдуллоҳ Самҳудий ўзларининг “Иқдул фарид фи аҳкомит-тақлид” номли асарларида шундай деганлар: “Билингки, ушбу тўрт мазҳабдан бирини ушлашда катта фойда бор. Ундан юз ўгиришда эса, катта муаммо ва ихтилофлар бор. Бир мазҳабда юришдаги фойдалардан бири – саҳоба ва тобеинларнинг шариат илмини ўрганишдаги одатларига эргашишдир. Чунки, тобеинлар шариат ишида бир-бирларига ёки саҳобаларга эргашар эди, саҳобалар эса, Расулуллоҳга ёки бир-бирларига эргашганлар”.\nИмом Али ибн Абдуллоҳ Самҳудий сўзларини давомида шундай дейди: “Бир мазҳабда юришдаги фойдалардан яна бири – Пайғамбаримиз саллаллоҳу алайҳи васаллам марҳамат қилган қуйидаги ҳадисга амал қилиш бор:\nяъни: “Агар ихтилофни кўрсангиз, катта жамоатни лозим тутинг” (Имом Ибн Можа ривоятлари). Тўғри мазҳаблардан фақат мана шу тўрттаси қолган экан, уларга эргашиш катта жамоага эргашиш ҳисобланади”.\nАллома Зафар Аҳмад Усмоний раҳматуллоҳи алайҳ “Эълоус-сунан” китобида шундай деганлар: “Тўрт мазҳаб имомлари ҳақиқатан тўғри йўл ва ҳидоятдадир. Бир юртда улардан қайси бирининг мазҳаби тарқалган бўлса, унинг уламолари ва китоблари кўп бўлса, ижтиҳод даражасига етмаган киши (оят ва ҳадислардан ўзи мустақил ҳукм чиқаришга қодир бўлмаган киши) учун ўша мазҳабга эргашиш вожиб бўлади. Ўз юртида кенг тарқалмаган ва уламолари кўп бўлмаган мазҳабга эргашиш жоиз эмас. Чунки бундай ҳолатда мазкур мазҳабнинг барча ҳукмларини ўрганиш имкони бўлмайди. Буни яхши билинг. Иншааллоҳ, ҳақиқат бундан бошқада эмас. Агар бир юртда барча мазҳаблар тарқалиб, машҳур бўлган бўлса, ҳамда у мазҳабларнинг уламолари ҳам етарли бўлса, ижтиҳод даражасига етмаган киши учун улардан бирини танлаб, ўша мазҳабга эргашиши жоиз бўлади”.\nМашҳур аллома Абдулҳай Лакнавий ҳазратлари ўзларининг “Мажмуатул фатово” китобларида Шоҳ Валиюллоҳ Деҳлавийнинг қуйидаги сўзларини келтирганлар: “Ҳиндистон ва Мовароуннаҳр юртларида шофеъийларнинг ҳам, ҳанбалийларнинг ҳам, моликийларнинг ҳам мазҳаби тарқалмаган, бошқа мазҳаб китоблари ҳам етиб келмаган. Шунинг учун ушбу диёрларда яшовчи ижтиҳод даражасига етмаган кимсаларга Абу Ҳанифа мазҳабига эргашиш вожиб бўлади. Маккаи мукаррама ва Мадинаи мунавварада яшовчи кимсаларга ундай эмас. Чунки у ерда барча мазҳабларни топиш имконияти бор”.\nЮқоридаги маълумотлардан хулоса қиладиган бўлсак, бизнинг Ўзбекистонимизда фақатгина Имоми Аъзам Абу Ҳанифа раҳматуллоҳи алайҳнинг мазҳабига амал қилиш лозим экани маълум бўлмоқда. Аллоҳга ҳамдлар бўлсинки, бир неча асрлардан бери ота-боболаримиз мазкур мазҳабга оғишмай-тойилмай амал қилиб келмоқдалар.\nАфсуслар бўлсинки, мана шундай бутун уммат эътироф қилиб турган мазҳабдан баъзи юртдошларимиз юз ўгириб, ўзларича бир нечта ҳадисни маъносини билиб олиб: “Мен ўзим Қуръон ва ҳадисдан ҳукм оламан, мен мазҳабга эргашмайман, мен ҳадисга амал қиламан”, – деб, катта даъво ва хато қилмоқдалар. Билмайдиларки, ҳадис илмининг султонлари бўлган ва минглаб ҳадисларни ўрганиб, уларни жамлаб, ҳадис китобларини ёзган буюк муҳаддислар ҳам мазҳабда юрганлар. Хатоларининг асосий сабаби – улар мазҳаб ўзи нима, мазҳаб асосчилари қанақа мартабадаги зотлар эканини билмасликларидир.\nМасалан, имом Молик раҳматуллоҳи алайҳни олайлик. У киши ўз даврининг энг йирик муҳаддиси эдилар. У зотнинг “Муватто” китоблари “Сиҳоҳи ситта”нинг бири бўлишга номзод, агар шундай бўлса, Бухорий ва Муслимларнинг китобларидан кейинги учинчи китоб бўлиши муқаррар. Лекин шундай буюк муҳаддис ҳам ҳадис туриб, фиқҳнинг нима кераги бор, демай, эътироф қилинган тўрт фиқҳий мазҳаблардан бири бўлмиш Моликий мазҳабига асос солдилар.\nИмом Аҳмад ибн Ҳанбал эса ҳадис илмининг уммони бўлганлар. У кишининг ҳадисдаги “Муснад” китоблари энг мўътабар китоблардан ҳисобланади. Имом Аҳмад ибн Ҳанбал: “Мен муҳаддисман, етти юз эллик минг ҳадисни яхшилаб ўрганиб чиқдим. Ичидан қирқ мингини танлаб олиб, “Муснад” китобимни туздим. Энди менга фиқҳнинг кераги йўқ”, – деб, қайсарлик қилмадилар. Аксинча, фиқҳнинг ашаддий тарафдорларидан бўлиб, тўрт фиқҳий мазҳабдан бири бўлмиш Ҳанбалий мазҳабига асос солдилар.\nМашҳур тўрт фиқҳий мазҳаблардан яна бирининг соҳиблари Имом Шофеъий ҳам ўткир муҳаддис бўлганлар. У кишининг ҳадис илмида “Муснад” номли китоблари бор. Бу зот ҳам: “Мен муҳаддисман, “Муснад” китобини туздим. Энди менга фиқҳнинг кераги йўқ”, – демадилар. Аксинча, тўрт фиқҳий мазҳабдан бири бўлмиш Шофеъий мазҳабига асос солдилар.\nМазҳаббошимиз Имом Аъзам Абу Ҳанифа раҳматуллоҳи алайҳ муҳаддислик бобида энг олий даражалардан бўлмиш ҳофизлик мақомига етган зот эдилар. Ҳофиз – юз минг ҳадиснинг матни ва иснодини ёддан билган шахсдир (“Ал-явоқит вад дурар” китобидан). Имом Заҳабий ҳам Имом Аъзам Абу Ҳанифани ҳофизлар табақасида зикр қилганлар. Имом Абу Ҳанифа раҳматуллоҳи алайҳ ҳам “Муснад” китобини ёзганлар. Бошқа фақиҳлардан кўра Абу Ҳанифадан оз ҳадис ривоят қилинганлиги ҳақида ас-Солиҳий қуйидагиларни ёзади: “Ҳифзлари кучли бўлса-да у кишидан оз ривоят қилиниши, фиқҳ билан кўп машғул бўлганлари сабаблидир. Зеро, Абу Бакр ва Умар разияллоҳу анҳумо каби катта саҳобалардан ҳам кичик саҳобаларга қараганда, оз ҳадислар ривоят қилинган”.\nҲозирги кунда дунё мусулмонларининг ярмидан ортиғи айнан ҳанафий мазҳабимизга амал қилиб, ўз ибодатларини шу мазҳабга мувофиқ адо этиб келмоқдалар.\n(Имом-хатиблар мавъизанинг мана шу ўрнида ўз сўзи билан жонли тарзда ҳанафийлик мазҳабининг ўзига хослиги, мўътадиллиги ҳақида гапириб берадилар…).\nМаълумки, Аҳли сунна вал жамоанинг эътироф қилинган тўрт мазҳаб имомлари томонидан: اِذَا صَحّ الْحَدِيثُ فَهُوَ مَذْهَبِى яъни: “Агар ҳадис саҳиҳ бўлса, демак, у менинг мазҳабимдир!” – деган гап нақл қилинган. Ушбу гапни пеш қилиб, замонамиздаги айрим “салафий”, “зоҳирий”, “аҳли ҳадис” сифатида танилганлар: “Аслида, мазҳабларга тақлид қилиш мумкин эмас. Ҳадисларга амал қилиш лозим. Шунинг учун, мазҳаб имомлари ўз сўзларини тарк қилиб, ҳадисга амал қилишни буюрганлар. Ҳар бир инсон ҳадисларни ўқиб, уларга амал қилиши керак, мазҳаб аҳли битган фиқҳий манбаларни ўрганиши, улардаги фатволарга амал қилиши мумкин эмас….”, деганлар. Мазҳаббошиларнинг бу гаплари мазҳаб доирасидаги мужтаҳидлик мартабасига етган кишилар учун айтилган. Бундай мартаба камдан-кам одамда топилади. Шу билан бирга мазҳаббошининг муайян ҳадисга амал қилмаганининг сабаби – ўша ҳадисларнинг мансух бўлгани ё маълум бир нарсаларга хослаб айтилгани ёки уларнинг бошқача таъвили борлиги ва шу кабиларга мазҳаббошининг далил-исботи бўлганлигидир (Имом Нававийнинг “Ал-Мажмуъ” китоблари). Бунга мисол тариқасида қуйидаги воқеани келтириш мумкин: Имом Шофеъий раҳматуллоҳи алайҳнинг шогирдларидан бири Мусо ибн Абулжоруд раҳимаҳуллоҳнинг Имом Шофиъийга: أفطر الحاجم والمحجوم – “Қон олувчининг ҳам, олдирувчининг ҳам рўзаси очилади!” – деган саҳиҳ ҳадис борлигини айтгани ва унга Имом Шофеъий раҳматуллоҳи алайҳ нима учун амал қилмаганини сўраганида Имом Шофиъий раҳматуллоҳи алайҳ мазкур ҳадиснинг саҳиҳ эканини билишини айтиб, бироқ, унинг мансух бўлганини далиллар билан кўрсатиб, ана шу сабабли мазкур ҳадисга амал қилмаганини баён қилган (“Раддул муҳтор” китоби).\nДемак, “Агар ҳадис саҳиҳ бўлса, демак, у менинг мазҳабимдир!” – деган гапга амал қилиш учун жами далилларни ўрганиб чиқиш, нима учун муайян ҳадисни тарк қилингани, унга амал қилинмагани сабабини билиб олиш лозим бўлади. Мавзу бўйича чуқур тадқиқот ва таҳлиллар олиб борилганидан кейин эса мазҳаб доирасидаги фатвонинг тўғри чиқарилгани равшан бўлади.\n(Имом-хатиблар мавъизанинг мана шу ўрнида ўз сўзи билан жонли тарзда бемазҳабликнинг салбий оқибатлари, унинг хатари ҳақида гапириб берадилар…)\nДемак, фиқҳий мазҳабга амал қилиш ҳадисни қўйиб, бировнинг фикрига юриш, дегани эмас. Яъни, Пайғамбаримиз саллаллоҳу алайҳи васалламни қўйиб, масалан, Абу Ҳанифага эргашиш дегани эмас. Аксинча, мазҳабга эргашиш Пайғамбаримиз саллаллоҳу алайҳи васалламга кўр-кўрона эмас, балки оқилона ва Пайғамбаримиз алайҳиссалом кўзлаган ва мақтаган маънода эргашишдир.\nШундай экан, бирорта ҳадисни санади билан тўлиқ ёд билмай туриб, минглаб ҳадисларни санади билан ёд билган, уларни ҳамма жиҳатдан синчиклаб ўрганиб чиққан муҳаддис ва мужтаҳид фақиҳлардан ўзимизни юқори қўймайлик. Уч-тўрт ҳадис маъносини чала-чулпа тушуниб олиб, ўтган азиз уламоларга тош отмайлик. Бунинг ўрнига ҳадислар ва фиқҳий китобларни чуқурроқ ўрганишга ҳаракат қилайлик. Ана шунда ҳамма нарса ўз ўрнига тушади.\nХулоса қиладиган бўлсак, мусулмонларнинг бирлиги, ибодатларнинг мукаммаллиги, жамиятнинг тинчлиги учун юртимиз мусулмонлари минг йиллардан бери амал қилиб келган Имоми Аъзам раҳматуллоҳи алайҳнинг мазҳабларига ихлос ила эргашишлари ўта муҳим ва зарурдир!\nМуҳтарам имом-домла! Келгуси жума маърузаси “ИЛМЛИ ЁШЛАР-ЮРТ КЕЛАЖАГИ” мавзусида бўлади.\nҲурматли имом домла! Юртдошларимизнинг диний саволларига жавоб бериш мақсадида, ЎМИ Фатво бўлими томонидан ибодатга доир шаръий масалаларга телефон орқали жавоб бериш тизими (Колл-марказ) йўлга қўйилди. Колл-марказнинг иш тартиби душанба кунидан шанба кунигача, соат 9:00 дан 17:00 гача давом этади (ибодат вақтлари истисно қилинади, дам олиш куни якшанба).\nУшбу хизматдан фойдаланиш учун 78-150-33-44 телефон рақамига мурожаат қилиб, фатво бўйича малакали мутахассислардан жавоб олинади.\nШунингдек, телеграм ижтимоий тармоғи орқали савол йўллаш имконияти ҳам мавжуд бўлиб, бунинг учун саволларни Фатво бўлимининг SavollarMuslimUzBot телеграмм боти орқали йўллаш мумкин.\nҚолаверса, Фатво бўлими мутахассислари томонидан долзарб ва замонавий масалалар юзасидан далилларга асосланган батафсил жавоблар “Дин ва ҳаётга оид саволлар” телеграмм канали орқали эълон қилиб борилмоқда.\nМуҳтарам имом-домла! Халқимиз Ислом маърифатидан янада кўпроқ баҳраманд бўлишлари учун юқоридаги хизмат турларини жамоатга эълон қилишингизни сўраймиз. Зеро, мўмин-мусулмонлар ишончли манбалардан динни ўргансалар, саволларига жавоб олсалар айни муддао бўларди.\nҲадиси шарифда: “Яхшиликка далолат қилувчи уни бажарувчи кабидир”, – деб марҳамат қилинади. Бу хайрли ишда бизга ёрдамчи бўлганингиздан миннатдормиз!


Олимпиадалар тарихидан: Ўзбекистоннинг аввалги турнирлардаги байроқдорлари кимлар бўлган?\n21:10 / 05.08.2016\nSport.uz сайти Рио-де-Жанейро олимпиадаси арафасида Ўзбекистон терма жамоасининг аввалги турнирлардаги байроқдорларини эслади.\n1996 йил, Темур Ибрагимов\nЁзги Олимпия ўйинларида байроқдор бўлишдек шарафли вазифани айнан Темур Ибрагимов бошлаб берган. Атлантада ўтган Олимпиадада Темур Ибрагимов Ўзбекистон делегациясини бошлаб чиққанди.\n2000 йил, Муҳаммадқодир Абдуллаев\nАндижонлик боксчи Сидней Олимпиадасининг ҳақиқий етакчиси бўлганди. Айнан у “яшил қитъа”да Ўзбекистон терма жамоасига Олимпиада тарихидаги биринчи олтин медални олиб келган. Яна бир қизиқ маълумот: байроқдор бўлган спортчилар орасида фақатгина Муҳаммадқодир Абдуллаев Олимпиадада олтин медал олган.\n2004 йил, Абдулла Тангриев\nАбдулла полвон 2004 йили Олимпиада ватани Грецияда ўтган мусобақада Ўзбекистон терма жамоаси аъзоларини стадионга бошлаб чиққан. Айнан ушбу мусобақада терма жамоамиз 2та олтин медалга сазовор бўлганди.\n2008 йил, Дилшод Маҳмудов\nПекин Олимпиадасидан сўнг боксчилар байроқдор бўлиш эстафетасини ўз зиммасига олишган. Маҳоратли боксчи Дилшод Маҳмудов бошчилигидаги Ўзбекистон делегацияси Пекин Олимпиадасининг очилиш маросимида “Қуш уяси” стадионига чиқиб келган.\n2012 йил, Элшод Расулов\nБундан 4 йил муқаддам Англия пойтахти Лондон шаҳрида ўтказилган 4 йилликнинг энг нуфузли мусобақасида қўқонлик боксчи Элшод Расулов XXX ёзги Олимпия ўйинларида байроқдорлик қилганди. Бу йилги мусобақада ҳам у иштирок этмоқда.\n2016 йил, Баҳодир Жалолов\nИлк бор Жанубий Америкада ўтказилаётган Олимпия ўйинларининг очилиш маросимида боксчи Баҳодир Жалолов юрт байроғини кўтариб чиқади.


Соқолли ва соқолсиз. ИИВ кимларни қидирувга берди? (тўплам)\n- Соқолли ва соқолсиз. ИИВ кимларни қидирувга берди? Ўзбекистон Ички ишлар вазирлиги халқаро экстремистик гуруҳларга алоқадорликда гумон қилинаётган 10 нафар шахсга нисбатан эълон қилинган қидирувни "мамлакатда диний экстремизм ва террорчиликка қарши курашнинг долзарблигича қолаётгани" билан изоҳлади. (видео)


25 Май 2022 13:31\nNUR-SULTAN. Kazinform – Қозоғистонда фойдали қазилмаларни қазиб олиш солиғи миқдори ортади. Бу ҳақда Парламент Мажилиси ялпи мажлисида Солиқ кодексига ўзгартишлар киритиш тўғрисидаги ҳужжатни таништириш чоғида Миллий иқтисодиёт вазири Алибек Қуантиров маълум қилди, дея хабар беради Kazinform мухбири.\n«Биринчи вазифа - табиий ресурсларни қазиб олишдан тушадиган даромадларни ошириш.\nҚаттиқ фойдали қазилмалар нархларининг динамикаси таҳлил қилинади. Мисол учун, 2018-2022 йиллар давомида биржа металлари нархи 40 фоиздан кўпроққа ошган. Биржадан ташқари фойдали қазилмалар (темир рудаси, хром рудаси, марганец ва бошқалар) ўртача 20%дан 40% гача кўтарилди. Шуни инобатга олган ҳолда, биржа металлари бўйича фойдали қазилмаларни қазиб олиш солиғи (МТК) ставкаларини 50 фоизга, бошқа қаттиқ фойдали қазилмалар бўйича эса 30 фоизга ошириш таклиф қилинмоқда», — деди Алибек Қуантиров.\nУнинг сўзларига кўра, солиқ юкини ошириш билан бирга, қидирув ва янги конларни очишни рағбатлантириш чоралари кўрилмоқда.\n«Халқаро тажрибани инобатга олган ҳолда, 2023 йил 1 январдан кейин қидирув ва қазиб олиш ишлари бошланадиган янги конларни рентабеллик даражаси 15 фоизга (IRR) етгунча тоғ-кон солиғидан озод қилиш таклиф этилмоқда», — деди вазир.\nКалит сўзлар: ҚР Миллий иқтисодиёт вазирлиги, Қонун лойихаси, Мажилис, Солиқлар,


Ёзганларингиз ҳақиқатга мос эмас » Жиззах шаҳар ҳокимлиги расмий ахборот портали\nРасмий ахборот портали » Янгиликлар » Ёзганларингиз ҳақиқатга мос эмас\nЁзганларингиз ҳақиқатга мос эмас\n28 июль 2020 йил\n2020 йилнинг 25 июль куни ижтиомий тармоқларда 1997 йил 24 ноябрь куни Сирдарё вилояти Сардоба туманида туғилган, миллати ўзбек, маълумоти ўрта-махсус, муқаддам судланмаган, оилали, вақтинча ишсиз, Жиззах шаҳри Заргарлик маҳалласи 61-уй 30-хонадонда яшовчи Турсунали Турсуновга нисбатан ички ишлар органлари ходимлари томонидан жисмоний тазйиқ ўтказилганлиги тўғрисидаги маълумот тарқалди. Айтиш жоиз, ушбу маълумот ҳақиқатга мутлақо зид.\nАслида жорий йилнинг 25 июлга ўтар кечаси соат 02.45 ларда Турсунали Турсунов Жиззах шаҳрининг Заргарлик маҳалласи ҳудудида маст ҳолатда транспорт бошқариб, шовқин-сурон кўтарган. Мазкур ҳолатга гувоҳ бўлган Жиззах шаҳар ИИО ФМБ 2-сон ички ишлар бўлими профилактика инспектори Турсунали Турсуновга нисбатан тегишли тартибда ҳужжатларни расмийлаштирмоқчи бўлганида Т.Турсунов ходимнинг қонуний талабларига бўйсунишдан бўйин товлаган.\nШундан сўнг профилактика инспектори таркибида Жиззах вилояти ИИБ патруль-пост хизмати ва жамоат тартибини сақлаш бошқармаси, Миллий гвардия ҳамда Жиззах вилояти ИИБ ЙҲХБ йўл-патруль хизмати ходимлари бўлган гуруҳни ёрдамга чақирди. Текширув жараёнида Турсунали Турсуновнинг давлат рақам белгиси 01 O 404 VA “Нексия” русумли автоуловни ҳужжатларсиз бошқариб юрганлиги аён бўлди.\nЎзини тутишидан мастлиги яққол сезилиб турганлиги учун Турсунали Турсунов нарколог кўригидан ўтказилади. Тиббий кўрик унинг алкоголдан мастлик ҳолатида эканлигини ҳамда танасида тан жароҳати йўқлигини кўрсатди. Бу тўғрида Жиззах вилояти наркология диспансери тегишли тартибда баённома расмийлаштирилган.\nТабиийки, қонунбузарнинг хатти-ҳаракатларига нисбатан маъмурий баённома расмийлаштирилиб, унга тегишли автоулов жарима майдонига қўйилди. Худди шундай, Турсунали Турсунов ўша тундаёқ, аниғи соат 3.34 да Жиззах шаҳар ички ишлар органлари фаолиятини мувофиқлаштириш бошқармасининг 2- сонли ички ишлар бўлинмасидан яшаш хонадонига қўйиб юборилган. Баён қилинган барча ҳолатлар ички ишлар органлари ходимларининг боди камералари ҳамда 2- сонли ички ишлар бўлинмасидаги видеокузатув қурилмаларида олинган тасвирларда ҳам ўз ифодасини топган.\nШу ўринда айрим юртдошларимизни вазиятни тўлиқ ўрганмасдан туриб, воқеа ва ҳодисаларни баҳолашга шошилмасликларини сўраган бўлар эдик. Зеро, қонунларимизда асоссиз маълумотларни тарқатганлик учун жавобгарлик белгиланган. Худди шундай, ички ишлар органлари тизимини ноҳақдан обрўсизлантиришга қаратилган хатти-ҳаракатларни содир этганларга нисбатан қонуний чоралар кўрилади.\nЖиззах шаҳрида вирус билан касалланганлар сони 21 нафарни ташкил этмоқда.\nЖиззахда ички ишлар ходимлари эҳтиёжмандларга кўмак кўрсатмоқда\nЖиззах шаҳар марказидаги хиёбонга мевали ва манзарали дарахт ниҳоллари экилди\n© 2019 Жиззах шаҳар ҳокимлиги расмий веб сайти. Сайт материалларидан фойдаланилганда jizzaxcity.jizzax.uz манба сифатида кўрсатилиши шарт. Диққат! Aгар сиз матнда хатоликларни аниқласангиз, уларни белгилаб, маъмуриятни хабардор қилиш учун Ctrl+Enter тугмаларини босинг


Бизни кучли қилувчи ҳаётнинг 7 та аччиқ ҳақиқати\nБиз ўз камчиликларимизни қийинчилик билан тан оламиз, бироқ ўзимизни оқлашни осонгина уддалаймиз. Биз мўъжиза кутамиз, душнбани кутамиз, янги йилни ва янги ҳаётни кутамиз. Аччиқ ҳаёт ҳақиқатининг кўзига тик боқишнинг ва бир дақиқага ҳам ортга сурмай ўз устимизда ишлашнинг вақти келди\nБу мақолани ўқиб чиқинг, у ўзингизни дадил тутиб, тўсиқларни енгиб ўтишга ўргатади.\n1. Ҳеч ким сизга жавоб беришга имкон топа олмас даражада банд эмас\nБирор йигит ёки қиз сизнинг хабарларингизга жуда банд бўлгани учун жавоб қайтармаётгани йўқ. Ёки иш берувчи кун давомида бир сония ҳам бўш вақт топа олмаётганидан сизга қайтиб қўнғироқ қилолмаётгани йўқ.\nАгар сиз кимдандир жавоб олмаётган бўлсангиз бунинг сабаби — улар англаган ҳолда сизга жавоб қайтаришни исташмаяпти. Сизга вақт ажратмаётган кишиларни оқлашни қанча тез бас қилсангиз, ўша вазиятга ва инсонларга шунча тез яқинлаша оласиз.\n2. Ҳар бир инсон ўз манфаатларини бошқаларникидан устун қўяди\nКиши қанчалик самимий, очиқкўнгил ва меҳрибон бўлмасин, у ҳамиша сизникидан кўра ўз муаммоларига кўпроқ қизиқади. Ҳатто энг эътиборли севган кишингиз ҳам сиз айтиб турмасангиз қандай ҳаракат қилишни, ёрдам беришни аниқ билмайди. Дунёдаги энг адолатли иш берувчи барча ишни бажаришга розилик беришингиз билан сизни қабрга тортиб кетаётганини тушиниб етмайди.\nКўпчилик фақатгина ҳадди сиққан жойигача бора олади. Шундай экан, сиз улар билан орангиздаги чегарани аниқ белгилаб олишга ва уни сақлаб туришга ҳаракат қилинг. Қисқа қилиб айтганда, ўзгаларнинг бошингизга чиқиб олишига йўл қўйманг. Кучли одамлар қилгиси келмаётган иши учун “йўқ” дейишдан қўрқмайди. Чунки улар ўзи учун ўзи курашмаса, бошқалар уларнинг ўрнига курашмаслигини билади.\n3. Ҳаммага бирдай ёқа олмайсиз\nАгар ҳамманинг истагини адо этаверганингизда, уларга қулоқ солаверганингизда сиз аллақачон жонсиз, ҳиссиз мавҳум бир кишига айланган бўлардингиз. Кейин эса кимдир ёнингизга келиб, бироз қизиқарли, жонли инсон бўлишингизни тавсия қиларди.\nТўғриси, сиз ҳаммага бирдай ёқа олмайсиз. Доим сиз нотўғри яшаётганлигингизни ёки нотўғри йўлдан кетаётганлигингизни айтадиган одам топилади. Нима билан шуғулланаётганингиздан қатъи назар сизни танқид қилувчилар ҳамиша топилади, шунинг учун ўзингиз истаган, севган ишлар билан шуғулланаверинг. Сиз қулоқ тутишингиз лозим бўлган ягона судя – бу сизнинг ўзингиз.\n4. Ҳаёт сизга ҳеч нима учун мажбур эмас\nБалки сиз дунёдаги энг яхши, энг келишган, энг ақлли, энг қизиқарли инсондирсиз. Бироқ ўз устингизда ишламас, ривожланмас экансиз бу ажойиб сифатлар сизнинг тасаввурингизда қолади, холос.\nИкки хил йўли бор: сиз бундан-да кўпроғига лойиқлигингизни айтиб, ҳаётдан нолиб, бутун умрингизни ўтказиб юборишингиз ёки ҳаракатни ҳозироқ бошлаб, ҳаётнинг барча гўзалликларини олишингиз мумкин. Ақлли инсон қайси йўлни танлашини топинг-чи?\n5. Доим ўзингизни оқлашга баҳона топасиз\nБутун умрингизни мақсадларингизга эришиш учун вақтингиз, пулингиз, кучингиз ёки зарур ресурсларингиз йўқлигини айтиб ўтказиш мумкин. Балки ҳаммаси сиз айтгандекдир, аммо аччиқ ҳақиқат шуки, сайёрамиздаги ҳар битта одам ўзи истаган ҳаёт томон интилмаслик учун ҳеч бўлмаганда битта энг яхши баҳонага эга.\nҲаётдан ўзи истаган нарсани олиб яшайдиган инсонлар, баҳоналарни четга суриб қўйишни билишади. Улар ўз қобиғига ўралиб қолиш ўрнига, чегараларини бузиб ўтиш йўлларини билишади – мана уларнинг муваффақият калити нимада.\n6. Сизни ҳаёллар эмас, ҳаракатлар шакллантиради\nЁпиқ хонада ўтириб кун бўйи яхши ҳаёт ҳақида ҳаёл суришингиз мумкин, бу жуда осон. Аммо у ердан чиқиб барчасини амалда кўрсатмасангиз, ҳаракат қилмасангиз бу ҳаёллар бирор маъно англатмайди. Катта режалар тузиш – яхши нарса, лекин у ҳаракат билан биргаликда кечмаса бефойда. Хулоса шуки, бизга қилаётган амалларимизга қараб баҳо беришади, фикрларимизга эмас.\n7. Ҳеч ким сизни келиб ўз ҳаётингиздан қутқара олмайди\nБарчамиз орзуимиздаги инсон, идеал иш ёки ҳайратланарли сюрприз бизни қаердадир кутиб турганига ишонгимиз келади. Ҳаётимиздан кўнглимиз тўлмаган вақтлари биз ўзимиз билмаган ҳолда мўъжиза билан ҳаё\nтимизда бирор сеҳргар пайдо бўлиб, бизни муаммолардан қутқаради, деб ўйлаймиз.\nБироқ ҳаёт ҳақиқати шуки, бундай ҳоллар аслида рўй бермайди. Муаммолар сеҳрли таёқча кучи билан ҳал бўлиб қолмайди. Уларни ўз кучимиз билан енгиб ўтишимиз зарур.\nБуни энг кучли инсонлар яхши тушинади. Қийин вақтлар келганида улар совутни кийиб олиб, оқ отга чиқишади ва ўзларини қутқаришади. Чунки кимдир ёрдам бериши керак бўлса, бу инсон уларнинг ўзлари эканлигини англашади.\n183 YOQDI 5 YOQMADI


Бухоро ва Самарқандда фуқаро арзини эшитмоқчилар\nЎзбекистоннинг Самарқанд ва Бухоро вилоятларида давлат ҳокимияти ва бошқарув органларининг фуқароларнинг мурожаатларига қисқа муддатда жавоб бериш тажрибаси синаб кўрила бошлади. Бу “Давлат ҳокимияти ва бошқаруви органлари фаолиятининг очиқлиги тўғрисида”ги қонун лойиҳасини синовдан ўтказиш бўйича ўтказилмоқда.\nЎзбекистон Олий Мажлиси қонунчилик палатасининг бу ташаббуси мамлакат президенти томонидан маъқулланиб, бу хусусда махсус фармойиш ҳам қабул қилинган.\n“Давлат ҳокимияти ва бошқаруви органлари фаолиятининг очиқлиги тўғрисида”ги қонун лойиҳаси Самарқанд ва Бухоро вилоятларида 2013 йил давомида синовдан ўтказилади.\nБу қонун лойиҳасига кўра, жамоатчилик давлат ҳокимияти ва бошқаруви органлари фаолияти ҳақида яхши хабардор бўлиши керак.\nЯнги қонунда фуқароларнинг ҳуқуқлари, эркинлиги ҳамда қонуний манфаатларига тааллуқли ҳукумат қарорлари тўғрисидаги ахборотдан аҳолининг янада кенг фойдаланишини таъминлаш кўзда тутилган.\nМасалан, жисмоний ва юридик шахсларнинг расмий талаби у рўйхатга олинган кундан бошлаб ўн беш кундан ошмайдиган муддатда кўриб чиқилиши шарт.\nШунингдек, янги қонунда оммавий ахборот воситалари ходимларининг расмий идораларга юборган сўровлари ёки мансабдор шахслар билан интервью ташкил қилиш тўғрисидаги талаби етти кундан ошмайдиган муддатда кўриб чиқилиши лозим.\nБунда ахборот олиш талаблари ёзма, жумладан, электрон ҳамда оғзаки шаклда бўлиши ва бевосита, ахборот олишдан манфаатдор шахсларнинг ваколатли вакиллари орқали юборилиши ҳам мумкин. Буларнинг барчаси фуқароларнинг ахборот олиш ҳуқуқларини янада кенгайтиради.\n“Давлат ҳокимияти ва бошқаруви органлари фаолиятининг очиқлиги тўғрисида”ги қонун жамиятда фикрлар хилма-хиллигини, сўз ва сайлов эркинлигини кенгайтиришга хизмат қилиши айтилади.\nБир сўз билан айтганда, Ўзбекистон ҳукумати бу икки вилоят мисолида аҳолининг cўров-талаблари, ариза ва шикоятлари маҳаллий ҳокимият идораларида йиллаб чанг босиб қолиб кетмаслигини олдини олишга қаратилган ҳаракатларини бошлаган кўринади.\nБухоро вилояти ҳокимлигининг умумий бўлим мудири Қобил Зокировнинг Озодликка айтишича, бу қонун фуқаролар ва ҳокимият муносабатларидаги шаффофликни таъминлашга хизмат қилади:\n- Биринчидан, қонунийлик таъминланади. Иккинчидан фуқаро ўз аризалари жавобидан қониқиш ҳосил қиладими, шунга эришиш. Агар фуқаро ўз аризасига асосли ва тўлиқ жавоб олса иккинчи марта мурожаат қилмайди. Энг муҳими шаффофлик таъминланади. Лекин фуқароларнинг аризалари ҳам адресли бўлиши керак. Ҳамма шикоятларни ҳам ҳокимият кўриб чиқолмайди,- деди Қобил Зокиров.\nБироқ, кузатувчилар фикрича, бугун коррупция урчиган Ўзбекистондаги маҳаллий ва бошқарув идораларида бу ҳаракатлар ҳеч қандай натижа бермайди.\nФуқаролар шикоятлари билан шуғулланадиган самарқандлик ҳуқуқ фаоли Маматқул Мухторовнинг айтишича, фуқароларнинг маҳаллий ҳукумат идораларига ёзган аризалари ойлаб, ҳатто йиллаб кўриб чиқилмайди:\n- Ҳокимиятга ариза ёзсанг олти ойда ҳам жавоб бермайди. Милицияга ариза ёзсанг, “ҳа ундай қиламиз, ҳа бундай қиламиз” дейдида судраб юраверади. Ҳамма жойда порахўрлик ва таъмагирлик авж олган. Маҳаллий ҳокимиятлар халқдан тамоман узилиб қолган. Президентни ўзига ёзилган аризалардан ҳеч қандай натижа бўлмаяптию, маҳаллий ҳукуматдан хафа бўлмасак ҳам бўлади,- дейди Маматқул Мухторов.\nҲуқуқ фаоли фикрича, “Давлат ҳокимияти ва бошқаруви органлари фаолиятининг очиқлиги тўғрисида”ги қонун қабул қилинганда ҳам ҳеч нарса ўзгармайди:\n- Йўқ, йўқ. Бу янги қонундан бир грамм ҳам натижа бўлмайди. Чунки маҳаллий ҳокимлар халқни назар-писанд қилмайди. Бўлмаса оддий бир нарса, халқ икки йилдан буён свет ва газ йўқ деб ёзади. Барибир фойдасиз. Ўзбекистонда қайси бир қонун яхши ишлаб кетган эдики, буниси амалга ошса,- деди самарқандлик ҳуқуқ фаоли Маматқул Мухторов.


Кремль Путиннинг Порошенко билан учрашиши эҳтимолига ойдинлик киритди\n17:27 / 07.09.2016\nЯқин орада Россия ва Украина президентларининг учрашуви кутилмаяпти, бироқ зарурат пайдо бўлса, Россия етакчиси бевосита мулоқот қилишга ҳам тайёр, деб хабар қилмоқда РИА «Новости» агентлиги, Кремль маъмурияти матбуот котиби Дмитрий Песковга таянган ҳолда.\n«Мен икки томонлама алоқалар бўйича билишимча, бундай мулоқот режалаштирилмаган. Аслида, президент Хитойда бўлиб турган вақтда, Минск келишувларини ҳаётга татбиқ этиш учун учрашиш зарур бўлса, бунга ҳам тайёрлигини билдирган эди. Яна такрорлайман, бунинг учун етарли шарт-шароит вужудга келиши керак», — деган Песков.\nБундан аввал, Украина президенти Пётр Порошенко Қрим масаласи 1954 ва 1991 йилларда ёпилгани ҳақида баёнот берганди. Россия президенти Владимир Путин эса, бунга жавобан Қримнинг кимга тегишли экани тўғрисидаги масала эндиликда тарих нуқта-и назаридан ёпилганини таъкидлаган эди.


3 йил аввал 1446 Абдулазиз Мўмин\nПайғамбар соллаллоҳу алайҳи васаллам ноёб ва юксак фазилатлари билан бошқалардан алоҳида ажралиб турар эдилар. Сахийлик ва карам бобида ҳам шундай.\nҚадрли, фойдаси кўп тегадиган нарсани хурсанд ва мамнун ҳолда инфоқ-эҳсон қилиш карамлилик дейилади. Карамлилик арабларда «озодлик» деган маънони беради. Чунки карамли киши мол-дунёга қуллик қилишдан ўзини халос этади. Бу сифат пасткашликнинг зиддидир. Сахийлик эса бахилликнинг зиддидир. Қуръони Каримнинг кўплаб оятларида сахийликка тарғиб қилинган: «Кечаю кундуз молларини яширин ва ошкора нафақа қиладиганларнинг ажрлари Робблари ҳузуридадир. Уларга хавф йўқ ва улар хафа ҳам бўлмайдилар».\nПайғамбар алайҳиссалом сахийлик, бағрикенглик, мурувват борасида ҳам мусобақалашиб бўлмайдиган даражада беқиёс эдилар. «Бурда» қасидаси муаллифи Бусирий раҳматуллоҳи алайҳ айтади:\nАхлоқда ҳам, хилқатда ҳам набийлардан ўздилар,\nУ зотни таниганларнинг барчаси таърифлаганда дунё ва унинг зебу зийнатларидан баландда турганликларига далолат қиладиган мана шундай чиройли хулқлар билан сифатлашган. Бунга имом Бухорий Жобир ибн Абдуллоҳ розияллоҳу анҳудан келтирган ривоятни мисол қилиш мумкин: «Расулуллоҳдан бирон нарса сўралган бўлса, асло «йўқ» демаганлар». Яъни кимки у зотдан дунё матоҳидан бирор нарсани сўраса, “бермайман” деган жавобни олмаган. Балки сўраганини дарҳол берганлар ёки беришни ваъда қилганлар. Чунки у зот Аллоҳ таолонинг «Агар улардан Роббингнинг раҳматини талаб қилган ҳолда юз ўгирадиган бўлсанг, бас, уларга мулойим сўз айтгин» деган амрига бўйсунардилар.\nИкки шайх Ибн Аббос розияллоҳу анҳумодан келтирган ривоятда: «Набий соллаллоҳу алайҳи васаллам яхшиликда одамларнинг энг сахийи эдилар. Рамазон ойида ва Жаброил алайҳиссалом билан учрашганларида жуда ҳам сахий бўлиб кетар эдилар. У зот яхшилик борасида эсувчи шамолдан-да сахийроқ эдилар», дейилган. Манфаатидан ҳамма баҳраманд бўлгани учун сахийликлари эсувчи шамолга ўхшатилмоқда.\nИмом Муслим Анас розияллоҳу анҳудан келтирган ривоятда шундай дейилади: «Бир киши (Сафвон ибн Умайя) у зотдан (ҳадя) сўраганда икки тоғ орасидаги водий тўла бир сурув қўй бердилар. У юртига қайтиб борганда: «Исломни қабул қилинглар. Албатта Муҳаммад фақирликдан қўрқмайдиган кишидек тортиқ қилар экан», деган». Яъни у зотнинг олийжаноблиги, саховатпешалиги ва Аллоҳнинг ризқ беришига таваккули шу даражада кучли эдики, камбағал бўлиб қолишдан қўрқмасдилар.\nИмом Муслим ривоятига кўра, Расулуллоҳ соллаллоҳу алайҳи васаллам кўпчиликка юзталаб туя берганлар. Бунга Абу Суфён ибн Ҳарб, унинг икки ўғли Муовия ва Язид, Ҳаким ибн Ҳизом, Ҳорис ибн Ҳишом ва бошқаларни мисол сифатида келтириш мумкин. У зот Сафвон ибн Умайяга юзта туя, сўнг юзта, сўнг яна юзта берганлар. Бу бир вақтда ёки алоҳида-алоҳида бўлганлик эҳтимоли бор. Расулуллоҳ соллаллоҳу алайҳи васаллам пайғамбар бўлишларидан олдин ҳам шундай қўли очиқ бўлганлар. Бу хулқлар у зотнинг асл фитратида мавжуд эди.\nИмом Бухорий ва Муслим келтирган ривоятда Хадижа бинт Хувайлид розияллоҳу анҳо Набий соллаллоҳу алайҳи васалламга ваҳийнинг бошланишида: «Албатта сиз оғирни енгил қиласиз, йўқсилларни қўллайсиз», деган эди. Яъни ўз қарамоғидагиларни боқишга қийналганларга, етимларга, қавми ичида заифҳол ва ожизларга ёрдам берасиз. Мол-давлати йўқ ночорларга ёрдам қўлини чўзасиз.\nУ зот Ҳавозин қабиласининг асирларини озод қилдилар. Улар олти минг аёл ва ёш болалардан иборат эди. Шунингдек, йигирма тўрт минг туя, қирқ мингдан ортиқ қўй, тўрт минг уқия кумушни ўзларига қайтариб берилгани сийрат китобларида қайд этилган.\nИмом Бухорий Анас розияллоҳу анҳудан келтирган ривоятга кўра, Аббос розияллоҳу анҳуга зўрға кўтарадиган даражада тилла ҳадя қилганлар. Расулуллоҳ ҳузурларига тўқсон минг дирҳам олиб келиниб, бўйра устига қўйилганда, буни ҳам тақсимлашга киришганлар. Бирорта ҳам сўровчини қайтармаганлар.\nИмом Термизий «Шамоил»да келтиришича, бир киши Пайғамбаримиз ҳузурларига келиб бир нарса сўради. У зот: «Менда ҳеч нарса йўқ. Лекин менинг ҳисобимдан сотиб ол. Бизга бирор нарса келса, тўлаймиз», дедилар. Умар розияллоҳу анҳу: «Аллоҳ сизни қодир бўлмаган нарсага таклиф қилмаган-ку», деди. Пайғамбар алайҳиссаломга бу гап ёқмади. Ансорлардан бир киши: «Ё Аллоҳнинг расули, инфоқ қилаверинг, Арш эгасининг камайтиришидан қўрқманг», деди. Расулуллоҳ соллаллоҳу алаҳи васаллам табассум қилдилар. Юзларида мамнунлик аломатлари балқиган ҳолда: «Шунга буюрилганман», дедилар.\nМуаввиз ибн Афро шундай ҳикоя қилади: «Набий соллаллоҳу алайҳи васалламга бир идишда хурмо ва майда бодринг олиб бордим. У зот майда бодрингни яхши кўришини билардим. Менга кафтлари тўла тақинчоқ ва тилла бердилар».\nИмом Термизий Анас ибн Молик розияллоҳу анҳудан келтирган ривоятда шундай дейилган: «Расулуллоҳ эртани деб бирор нарсани заҳирага олиб қўймас эдилар». Яъни кўнгиллари кенглиги, қўллари очиқлиги ва Робблари ризқни беришига қатъий ишонганидан еб-ичиладиган бирон нарсани ғамлаб қўймасдилар.\nУ зотнинг олийжаноблиги ва саховатлари ҳақидаги хабарлар мутавотирдир. Қози Иёз Абу Ҳурайра розияллоҳу анҳудан келтиради: «Бир киши Набий соллаллоҳу алайҳи васалламдан ҳожатини сўраб келди. Унга ярим васақ қарз олиб бердилар. Бир куни қарз берган киши қарзини қистаб келди. У зот унга бир васақ бериб: «Ярми (қарзни) узиш учун, ярми ҳадя», дедилар.\nМашҳур тасаввуф шайхлари ва атоқли алломалардан бири Абу Али Даққоқ қаддасаллоҳу сирраҳу шундай дейди: «Бошқаларни ўзидан устун қўйиш сифати мукаммал ва тўлиқ ҳолда Набий алайҳиссаломдан бошқада топилмайди. Чунки қиёмат кунида ҳамма «ўзим-ўзим» деса, у зот «умматим, умматим» дейдилар».\nТарих саҳифаларидан саховат борасида бу каби нодир мисолларга ўхшашини топиб бўлмайди. Аммо уларни фақатгина Пайғамбаримиз алайҳиссалоту вассалом сийратидагина учратиш мумкин. Зеро, у зот комилликда барчага намуна эдилар.\n Бир васақ –195 кг.


Қотилликда айбланаётган ўзбек қочқини устидан суд бошланди\n16 май 2021, Тошкент вақти: 23:27\n22 октябрь куни Норвегияда истиқомат қилаётган, ўз хотини Анне Грете Воллумни ва унинг етти яшар қизини ўлдиришда айбланган ўзбекистонлик 27 ёшли қочқин Баҳодир Мирзаолимов устидан суд жараёни бошланди.\nЁпиқ эшиклар ортида ўтаётган бу суд жараёни Норвегия матбуоти диқат марказида қолмоқда.\nҚотилликда айбланаëтган Б.Мирзаолимовнинг рангли суратини чоп қилган “Аftenposten” газетасининг ёзишича, Б.Мирзаолимовнинг ўлдирилган собиқ рафиқаси ҳомиладор бўлган. Қотиллик айнан ўзбекистонлик қочқин томонидан содир этилганини исботловчи исбот ва далиллар судга тақдим қилинган.\n“Ўзбекистонлик қочқин собиқ рафиқаси ва унинг етти яшар қизини ўлдиргандан кейин ҳеч нарса бўлмагандай кутубхонага бориб интернет саҳифаларини томоша қилиб ўтирган вақтида ҳибсга олинган”, - деди “Аftenposten” газетаси ходими “Озодлик” мухбири билан суҳбатда.\n“Аftenposten”да билдирилишича, Б.Мирзаолимов айбни бўйнига олмаяпти ва қотилликда нега айнан уни айблашаётганини тушунмаяпти. Аммо полиция унга айблов эълон қилиш учун етарли факт ва гумонларга эга. Биринчидан, Анне Грете Воллум унинг рафиқаси бўлган ва улар эрнинг зўравонлиги туфайли ажрашган. Иккинчидан, полиция Б.Мирзаолимовга унинг балоғатга етмаганларга нисбатан жинсий мойиллиги учун собиқ оиласига келишни тақиқлаб қўйган. Гап Анне Гретенинг ҳалок бўлган етти ёшли қизи устида кетмоқда.\nНорвегияда истиқомат қиладиган Абдулла ака Баҳодир Ўзбекистондан Европага келган минглаб қочқинлардан бири эканини айтади.\n“Истиқомат ҳуқуқи олиш учун ўзбек мардикорлари ўзи яшайдиган юртлик ëши ўтган аёлларга уйланяпти. Орада ëш ва маданий қарашлар тафовути боис низо чиқяпти. Мана оқибати”, - дейди Абдулла ака.\nУ Баҳодир Ўзбекистондан Европага келиш учун Тошкентдаги жиноий гуруҳларга пул тўлагани, шу йўл билан Норвегияга келиб қолганини маълум қилди.\nБ.Мирзаолимов ҳозир Трондхейм қамоқхонасида сақланмоқда.\nАftenposten газетаси ходимининг айтишича, агар ўзбекистонлик қочқиннинг айби исботланса, у 12 йил нари-берисида қамоқ жазоси олиши мумкин.\nСуд жараёни бир ҳафта давом этиши кутилмоқда.


“GSB Bangkok Cup”: Ўзбекистон U19 Таиландни мағлуб этди ва 3-ўринни эгаллади\nЎзбекистон U-19 терма жамоаси Таиландда ўтаётган “GSB Bangkok Cup” мусобақасида иштирок этаётгани ҳақида хабар берган эдик.\nДастлабки ўйинда Жанубий Корея U-19 термаси билан баҳс юритиб, 1:5 ҳисобида имкониятни бой берган вакилларимиз бугун 3-ўрин учун баҳсда Таиланд билан тўқнаш келишди. Қизиқарли ва курашларга бой тарзда кечган ўйинда ҳамюртларимиз 1:0 ҳисобида ғалаба қозониб, мусобақанинг бронза медалларига эга чиқишди. Ўйин тақдирини ҳал этган ягона голни Жасур Жалолиддинов киритишга эришди.\nТаиланд U19 – Ўзбекистон U19 0:1\nГол: Жасур Жалолиддинов (90+4).\nЎзбекистон U19: Хуршид Убайдуллаев, Одилбек Абдумажидов, Алибек Давронов, Хожимат Эркинов, Жасур Жалолиддинов, Беҳзод Шамсиев, Ислом Абдуллахонов, Элдор Бегимов, Диёр Рамазонов, Абдулазиз Абдусаломов, Хусайн Норчаев.\nЎзбекистон U-19 термаси Халқаро мусобақалар\nМагуайрнинг “Манчестер Юнайтед”га ўтиши трансфер рекордини янгилаши мумкин\nДилшод Раҳматов билан суҳбат: Колумбиядаги ЖЧ хотиралари, пандемиянинг фаолиятига таъсири ва яқинлашиб келаётган мундиал ҳақида


Асаларичилик сер даромад соҳа » Жиззах ҳақиқати газетаси расмий сайти\nЖиззах ҳақиқати газетаси » Иқтисодиёт » Асаларичилик сер даромад соҳа\nҲисоб-китобларга кўра, 1 дона асалари оиласини шакллантириш учун ўртача 600 минг сўм маблағ талаб этилади. Жумладан:\n– асалари оиласи ва қутисини сотиб олиш учун 350 минг сўм;\n– зарурий анжом ва жихозларни сотиб олиш учун 188 минг сўм;\n– хом-ашё, зарурий материал ва дори воситаларини сотиб олиш учун 62 минг сўм маблағ зарур бўлади.\nҲар бир асалари қутисида ўрта ҳисобда 8-10 та рамка асал бўлади. Ҳар бир рамкадан ўрта ҳисобда 2,5-3 кг асал олиш мумкин. Бу дегани ҳар бир асалари қутидан йилига 20-25 кг асал маҳсулот етиштириш демакдир.\nO‘zLiDeP Андижон вилоят Кенгаши томонидан Пахтаобод тумани, Тўққизбоғ маҳалласидаги “Нозимжон асали” фермер хўжалигида “Асаларичилик хўжаликларини янада ривожлантириш, соҳадаги илғор тажрибаларни кенг оммалаштириш йўллари Андижон вилояти мисолида” мавзусида ўтказилган амалий семинарда асаларичиликни ташкил этиш ва уни ривожлантириш бўйича батафсил маълумот берилди.\nПартия вилоят, шаҳар ва туманлар Кенгашлари ходимлари, вилоят Фермерлар Кенгаши, вилоят Асаларичилар уюшмаси, Пахтаобод тумани Давлат солиқ инспекцияси ва тижорат банклари ходимлари, ушбу йўналишда ютуқларга эришаётган фермер ва тадбиркорлар ҳамда бу соҳага иштиёқманд фаол ёшлар иштирок этган мазкур амалий семинар очиқ дала майдонида жонли тарзда муҳокамаларга бой тарзда ўтканлиги билан аҳамиятли бўлди.\nДастлаб фермер хўжалиги хусусида икки оғиз сўз. 10 кишининг бандлиги таъминланган “Асалчи Нозимжон” фермер хўжалигида айни кунда 250 та асалари қутисида 350 дан зийод асалари уялари мавжуд. Қувонарлиси, ички бозорни арзон ва сифатли маҳсулот билан таъминлашга хизмат қилаётган мазкур асалари уялари нафақат Пахтаободда, балки айни вақтда Тошкент вилоятининг Паркент тумани тоғ ёнбағирларига ҳам жойлаштирилган. Сидқидилдан қилинган меҳнат, албатта, рағбатсиз қолмайди. Тажрибали фермернинг мазкур йўналишдаги ишлари ўзининг самарасини бермоқда. Бир неча бор “Ташаббус” танловининг туман ва вилоят босқичларида ғолиб бўлиб, республика босқичларида совринли ўринларни олган Абдулҳошим Бозоров ҳар кунини меҳнат, янги ташаббуслар билан бойитишга ҳаракат қилади.\n– Фермер хўжалигимиз 2007 йилда ташкил топган бўлиб, умумий ер майдони 80 сотихдан иборат, – дейди фермер биз билан суҳбатда. –Ҳозирда фермер хўжалигимизда тоғ ва пахта асали етиштирилади. Эътиборли томони, улар учун 10 нафар ишчи ходим жалб қилинган. Эришаётган ютуқларимиз келгусидаги истиқболли режаларга асос бўлмоқда.\nШунингдек, ўтказилган семинарда сўз олганлар Президентимиз Ш. Мирзиёевнинг Фарғона вилоятига ташрифи давомида асаларичилар уюшмаси қошидаги ишлаб чиқариш ўқув марказига ташриф буюрганликлари, мазкур йўналишдаги ишлар билан яқиндан танишиб, қатор вазифаларга тўхталганликлари хусусида алоҳида гапирдилар. Давлат раҳбари томонидан ана шу жараён давомида белгилаб берилган устувор вазифалардан келиб чиққан ҳолда ташкил этилган семинарда иштирокчилар томонидан қатор таклифлар билдирилди.\n– асаларичилик йўналишини янада ривожлантиришда тижорат банклари кредитлари олинишини соддалаштириш;\n– таълим тизимида асаларичилик бўйича махсус йўналиш очиш;\n– хориждан асалари оиласини олиб келишда имтиёзлар жорий қилиш;\n– асалари қутиларини жойлаштириш учун махсус майдонларни кўпайтириш;\n– шунингдек, ҳозирги кунда деярли сезилмаётган вилоят асаларичилар уюшмасининг фаолиятини жонлантириш каби таклифлар мутасаддилар томонидан ўрганиш учун ёзиб олинди.